qundao/data-zh-poetry huggingface dataset:
次韵贝原翚留别·其二
作者：程本立
朝代：明

五年官舍汴州城，一见乡人一怆情。赖有寒毡留客坐，可无春酿与君倾。北来山水登临倦，南去音书感慨并。何日吴淞江上住，两蓑烟雨钓舟横。
永昌山行
作者：程本立
朝代：明

阴崖积雪涧流冰，自入哀牢感慨增。老我只今诸事废，此山从古几时登。武侯祠屋应难泯，樊绰志书犹足征。纵到五天依象教，不如三泖下渔罾。
江头绝句
作者：程本立
朝代：明

勤苦南蛮子，相迎远出山。短衣双黑胫，大耳两金环。骑象豪酋出，牵牛老父来。马头风雨过，一洗瘴烟开。山影东西合，川声日夜流。片云还作雨，九月未成秋。蕉叶碧逾净，榴花红更明。知秋惟蟋蟀，唧唧草间鸣。冰壶银作顶，餐具竹为盘。父老知蛮语，儿童睹汉官。竹壶倾白酒，草阁坐青山。自笑居夷久，逢人语亦蛮。跣行无履袜，科首匪冠巾。绝域亲朋远，何由见故人。金盌冰蔗浆，银盘烂蕉黄。食物岂不美，不如归故乡。金杯阿刺吉，银筒速鲁麻。江楼日日醉，忘却在天涯。小树香橼子，疏篱匾豆花。人情悲异土，物色似吾家。土俗诸蛮异，人心一理同。古今鸡犬月，南北马牛风。孰知中国外，民俗乃驺虞。舞意存千羽，歌情在裤襦。谁似夷民乐，欢呼醉即狂。妇人无妒忌，儿女各成行。辛苦夷人妇，鱼篮各在腰。纺丝还夜夜，舂米亦朝朝。卉裳缠胫窄，藤笠盖头圆。日日清江浴，生儿不记年。文锦腰间带，黄金顶上丝。浣纱如越女，解水似吴儿。络臂银丝钏，缠头白帨巾。纷纷趁街子，卖酒坐藤轮。
江头绝句·其一
作者：程本立
朝代：明

勤苦南蛮子，相迎远出山。短衣双黑胫，大耳两金环。
江头绝句·其七
作者：程本立
朝代：明

跣行无履袜，科首匪冠巾。绝域亲朋远，何由见故人。
江头绝句·其三
作者：程本立
朝代：明

山影东西合，川声日夜流。片云还作雨，九月未成秋。
江头绝句·其九
作者：程本立
朝代：明

金杯阿刺吉，银筒速鲁麻。江楼日日醉，忘却在天涯。
江头绝句·其二
作者：程本立
朝代：明

骑象豪酋出，牵牛老父来。马头风雨过，一洗瘴烟开。
江头绝句·其五
作者：程本立
朝代：明

冰壶银作顶，餐具竹为盘。父老知蛮语，儿童睹汉官。
江头绝句·其八
作者：程本立
朝代：明

金盌冰蔗浆，银盘烂蕉黄。食物岂不美，不如归故乡。
江头绝句·其八
作者：程本立
朝代：明
体裁：五言绝句

金碗冰蔗浆，银盘烂蕉黄。食物岂不美，不如归故乡。
江头绝句·其六
作者：程本立
朝代：明

竹壶倾白酒，草阁坐青山。自笑居夷久，逢人语亦蛮。
江头绝句·其十
作者：程本立
朝代：明

小树香橼子，疏篱匾豆花。人情悲异土，物色似吾家。
江头绝句·其十一
作者：程本立
朝代：明

土俗诸蛮异，人心一理同。古今鸡犬月，南北马牛风。
江头绝句·其十七
作者：程本立
朝代：明

络臂银丝钏，缠头白帨巾。纷纷趁街子，卖酒坐藤轮。
江头绝句·其十三
作者：程本立
朝代：明

谁似夷民乐，欢呼醉即狂。妇人无妒忌，儿女各成行。
江头绝句·其十二
作者：程本立
朝代：明

孰知中国外，民俗乃驺虞。舞意存千羽，歌情在裤襦。
江头绝句·其十五
作者：程本立
朝代：明

卉裳缠胫窄，藤笠盖头圆。日日清江浴，生儿不记年。
江头绝句·其十六
作者：程本立
朝代：明

文锦腰间带，黄金顶上丝。浣纱如越女，解水似吴儿。
江头绝句·其十四
作者：程本立
朝代：明

辛苦夷人妇，鱼篮各在腰。纺丝还夜夜，舂米亦朝朝。
江头绝句·其四
作者：程本立
朝代：明

蕉叶碧逾净，榴花红更明。知秋惟蟋蟀，唧唧草间鸣。
沧海白云歌为姑苏陆弘道作
作者：程本立
朝代：明

谁言黄河之水东流到海不复回，海潮日日去复来。谁言天上白云斯须改变如苍狗，日日白云飞海口。海潮日日来有期，白云日日海口飞。沧湾亲舍白云下，天涯游子何时归。
河堤怀古
作者：程本立
朝代：明

落日黄河岸，儿童看使臣。云封龙伯树，风旋马头尘。荡荡中原地，熙熙上古民。如何三代下，风俗再难淳。
洗马池
作者：程本立
朝代：明

房星下照天池水，水光一碧净如洗。骅骝何来尘满身，解却金羁濯清泚。不识谁人乐少年，春风柳下曾扬鞭。骅骝忽尔化龙去，空余池水凄寒烟。我闻渥洼在西极，此水得名徒远忆。却怜骏骨世间稀，伫立池边三叹息。
洛阳七里桥命儿还大梁是日风霾大作晚色忽开一诗自遣
作者：程本立
朝代：明

我老西行几日还，归心随尔过崤关。晚晴扫得离愁去，稳坐车中饱看山。
洪武丁卯春侍从亲王朝京寄宋季子
作者：程本立
朝代：明

诗翁金石奏，对客我能诵。翁亦哦我诗，松泉响幽洞。王门七年久，鸡鹜随鹓凤。同抱爱君心，义与丘山重。于今事何及，生死衔悲痛。我尚卧京华，翁已归梁宋。逢人叵旧欢，即事生新梦。彷徨中夜起，丹白银河冻。春风汴桥柳，臈酒钧州瓮。轻衫雪罗制，小骑青丝鞚。斯游岂不乐，老我无由共。冥冥北飞鸿，目极千里送。
洪武九年岁丙辰二月十日被擢秦王礼官十七日同秦晋燕王府官僚召见奉天门下各赐马一疋楮币有差惶悚感激退而赋诗
作者：程本立
朝代：明

小步騧骝细织帴，群僚拜赐赤墀前。玉门关外年年贡，金水桥边一一牵。周制天闲元十二，卫诗騋牝亦三千。不才驽钝知何补，多幸青云早着鞭。职币司存九府间，流行如水积如山。鹿皮荐璧侯王入，蚨血涂钱子母还。盛世理财元有道，小臣蒙赐独何颜。弊裘羸马仁三族，晏子为人亦未悭。
洪武九年岁丙辰二月十日被擢秦王礼官十七日同秦晋燕王府官僚召见奉天门下各赐马一疋楮币有差惶悚感激退而赋诗·其一
作者：程本立
朝代：明

小步騧骝细织帴，群僚拜赐赤墀前。玉门关外年年贡，金水桥边一一牵。周制天闲元十二，卫诗騋牝亦三千。不才驽钝知何补，多幸青云早着鞭。
洪武九年岁丙辰二月十日被擢秦王礼官十七日同秦晋燕王府官僚召见奉天门下各赐马一疋楮币有差惶悚感激退而赋诗·其二
作者：程本立
朝代：明

职币司存九府间，流行如水积如山。鹿皮荐璧侯王入，蚨血涂钱子母还。盛世理财元有道，小臣蒙赐独何颜。弊裘羸马仁三族，晏子为人亦未悭。
洪武九年岁丙辰二月十日被擢秦王礼官十七日同秦晋燕王府官僚召见奉天门下各赐马一疋楮币有差惶悚感激退而赋诗吾乡富友文擢顺庆府同知三年升保宁府知府以七十致仕顺庆经历陈暹会予于京师言其事喜诗赋之·其一
作者：程本立
朝代：明
体裁：七言律诗

陈郎相见石城隅，能说吾乡富大夫。白发衣冠归洛社，苍头琴鹤出成都。仰天阊阖犹能拜，步月栏干不用扶。何日得从诸老后，年年春酒劝屠苏。
浴凤沼
作者：程本立
朝代：明

凤鸟从何来，来止桐溪傍。
锦毛濯春雨，彩翮晞朝阳。
蘋藻动浮彩，兰芷吹幽香。
凤去今不返，空余鸥鹭行。
浴凤沼
作者：程本立
朝代：明

凤鸟从何来，来止桐溪旁。锦毛濯春雨，彩翮晞朝阳。蘋藻动浮彩，兰芷吹幽香。凤去今不返，空余鸥鹭行。
清平乐 其一 题眭履道所画桃花送琴士蒯文达归山
作者：程本立
朝代：明

山翁归去。玉洞花千树。拍手儿童花下路。惊动落花无数。山中红雨苍苔。人间白发黄埃。借问玄都道士，刘郎何日重来。
清平乐 其二 题眭履道所画桃花送琴士蒯文达归山
作者：程本立
朝代：明

山翁归去。记得来时路。雨涨溪泉人不渡。花外鸟啼何处。人间不是山中。高怀都付丝桐。一曲瑶池宴罢，春风吹尽残红。
清平乐·题眭履道所画桃花送琴士蒯文达归山
作者：程本立
朝代：明

山翁归去。玉洞花千树。拍手儿童花下路。惊动落花无数。山中红雨苍苔。人间白发黄埃。借问玄都道士，刘郎何日重来。山翁归去。记得来时路。雨涨溪泉人不渡。花外鸟啼何处。人间不是山中。高怀都付丝桐。一曲瑶池宴罢，春风吹尽残红。
游龙潭陪临安府官僚
作者：程本立
朝代：明

临安山水似江南，天气况当三月三。往往挥毫逢鹤野，行行骑马过龙潭。载歌白雪谁能和，试饮清泉亦不贪。记取人家画栏曲，桃花一树倚春酣。
溪隐为友人作
作者：程本立
朝代：明

练溪闻说草堂成，拟托幽闲老此生。楠树秋风棋局晚，桃花春水钓丝晴。群鸥烟雨忘心迹，一鹗云霄荐姓名。为尔题诗翻自笑，沧浪何日濯吾缨。
滇阳二月罂粟花盛开花皆千叶红者紫者白者微红者半红者傅粉而红者白肤而绛唇者丹衣而素纯者殷如染茜者一种而具数色绝类丽春谱之所云余念昔居吾乡有亭芙蓉浦上亭外罂粟三亩许花惟单叶红白二色而已后忝亲王礼官从驾自京师之国大梁此花无异吾乡兹焉流落万里人事不及而植物遇之不胜感时恋旧之私赋诗二首
作者：程本立
朝代：明

二月昆明花满川，丽春别种最芳妍。青黄未着罂中粟，红白都开地上莲。逐客形容嗟老矣，美人颜色笑嫣然。马头初见情多感，吟得诗成莫浪传。善阐东风不作寒，米囊花似梦中看。珊瑚旧是王孙玦，玛瑙犹疑内府盘。嘶过骅骝金匼匝，飞来蛱蝶玉栏干。瘴烟窟里身今老，春事伤心思万端。
滇阳二月罂粟花盛开花皆千叶红者紫者白者微红者半红者傅粉而红者白肤而绛唇者丹衣而素纯者殷如染茜者一种而具数色绝类丽春谱之所云余念昔居吾乡有亭芙蓉浦上亭外罂粟三亩许花惟单叶红白二色而已后忝亲王礼官从驾自京师之国大梁此花无异吾乡兹焉流落万里人事不及而植物遇之不胜感时恋旧之私赋诗二首·其一
作者：程本立
朝代：明

二月昆明花满川，丽春别种最芳妍。青黄未着罂中粟，红白都开地上莲。逐客形容嗟老矣，美人颜色笑嫣然。马头初见情多感，吟得诗成莫浪传。
滇阳二月罂粟花盛开花皆千叶红者紫者白者微红者半红者傅粉而红者白肤而绛唇者丹衣而素纯者殷如染茜者一种而具数色绝类丽春谱之所云余念昔居吾乡有亭芙蓉浦上亭外罂粟三亩许花惟单叶红白二色而已后忝亲王礼官从驾自京师之国大梁此花无异吾乡兹焉流落万里人事不及而植物遇之不胜感时恋旧之私赋诗二首·其二
作者：程本立
朝代：明

善阐东风不作寒，米囊花似梦中看。珊瑚旧是王孙玦，玛瑙犹疑内府盘。嘶过骅骝金匼匝，飞来蛱蝶玉栏干。瘴烟窟里身今老，春事伤心思万端。
滇阳病起
作者：程本立
朝代：明

书签药裹客窗间，一月吟成病里闲。日日相看好颜色，人情谁得似青山。天涯病后命如丝，岂复形容似旧时。有客相辞汴州去，传闻政恐到吾儿。
滇阳病起·其一
作者：程本立
朝代：明

书签药裹客窗间，一月吟成病里闲。日日相看好颜色，人情谁得似青山。
滇阳病起·其二
作者：程本立
朝代：明

天涯病后命如丝，岂复形容似旧时。有客相辞汴州去，传闻政恐到吾儿。
状元黄分韵得载字
作者：程本立
朝代：明

曲江探花宴，春事今安在。粲粲霜下杰，正色独不改。郗林有丹桂，擅色已千载。晚节孰与伦，汝价当十倍。
留洱西驿因过三塔寺
作者：程本立
朝代：明

眼中城郭与山川，生我江南罨画船。云气半峰飞白雪，水光一镜落青天。野墙棕树人家住，官路梅花驿使传。最是禅房听梵呗，此心能洗百忧煎。
病中谢刘大有曹廷圭见过
作者：程本立
朝代：明

城南僦屋小如舟，贫病谁能慰旅愁。薄俗久知无管鲍，新交何幸得曹刘。
病后戏柬章广文
作者：程本立
朝代：明

巉然瘦骨鬓鬖鬖，扶杖前廊力未堪。欲问故人章博士，为谁骑马出城南。
登云南城楼
作者：程本立
朝代：明

汉武开边事可稽，滇池远在夜郎西。已闻郊庙歌朱雁，复道山川醮碧鸡。王业无如今日盛，才名孰与古人齐。自惭作赋非司马，万里登高意欲迷。
登封至日
作者：程本立
朝代：明

登封一室青山下，长至千官玉陛前。赤脚欲凌神盖雪，朱衣曾惹御炉烟。惭无衮职丝毫补，愿祝皇图亿万年。静坐寒窗看羲画，经筵或者问韦编。
登通海涌金山
作者：程本立
朝代：明

西湖上马涌金门，三竺归来日色昏。今古群生几尘劫，华夷万里一乾坤。烟萝花木山中寺，水竹茅茨海上村。两地登临浑似梦，赋诗聊与僰僧论。
白厓关
作者：程本立
朝代：明

晓行清子川前月，夜宿白厓关上云。宇宙有生俱是客，江湖无日不忧君。人心可使豚鱼应，绝域真同鸟兽群。饱暖残年得强健，未惭蛮府作参军。
立春前一日寿左布政鴳居张先生
作者：程本立
朝代：明

好风明月自东来，岁酒先沾柏叶杯。元气机缄生万物，寿星光焰烛三台。汉廷尽对贤良策，董子独怀王佐才。愿使斯民乐长治，熙然鼓腹上春台。五十儒臣两鬓丝，政缘赤子切寒饥。化行南诏同中国，道在西铭觉后知。宾幕梅花春意早，公堂柏树午阴迟。偕跻寿域苍生愿，载拜称觞岂我私。
立春前一日寿左布政鴳居张先生·其一
作者：程本立
朝代：明

好风明月自东来，岁酒先沾柏叶杯。元气机缄生万物，寿星光焰烛三台。汉廷尽对贤良策，董子独怀王佐才。愿使斯民乐长治，熙然鼓腹上春台。
立春前一日寿左布政鴳居张先生·其二
作者：程本立
朝代：明

五十儒臣两鬓丝，政缘赤子切寒饥。化行南诏同中国，道在西铭觉后知。宾幕梅花春意早，公堂柏树午阴迟。偕跻寿域苍生愿，载拜称觞岂我私。
简宝鸡王二尹
作者：程本立
朝代：明

南经险道入褒斜，十步跻攀九叹嗟。奇骏旧曾分上厩，蹇驴今欲借东家。渭河夜雨鸣清濑，秦岭朝云化紫霞。万里一官谁见忆，天涯更复有天涯。
续得乡人信再寄弟
作者：程本立
朝代：明

闻道溪田熟，如今刈获无。还能足家食，且不负公租。八月来黄雀，三江出紫鲈。新炊兼异味，老我忆归吴。
臈日值雪次贝先生二十韵
作者：程本立
朝代：明

霰零初淅沥，雨洒复廉纤。只道花如絮，那知木有盐。乱飘随满地，斜舞巧穿帘。父老惊银瓮，儿童得玉蟾。汤泉应已冻，火井讵能炎。一气何舒惨，群黎任爱嫌。垣墉堆易圮，坑坎积逾添。鹅鸭隍池静，貔貅府卫严。夜窗贫展卷，晓漏误传签。休矣门谁立，昭乎阙自瞻。昆仑愁折柱，华岳恐埋尖。晴色先浮瓦，寒声或堕檐。蜀蛆疑石化，海鼠只冰潜。坐食惭仓庾，啼饥叹里阎。阳春君寡和，岁酒我先拈。瑶草将持赠，琼茅试用占。贡犀知物远，赐锦望恩沾。宫额看梅缀，农情待麦蔪。梁园诸客盛，司马独才兼。却笑烹茶者，家姬未属厌。
自姚安出普淜
作者：程本立
朝代：明

层关飞鞚出寒云，万木归鸦乱夕曛。山自蜻蛉川口合，路从鹦鹉岭西分。道傍筑室新城市，塞上屯田久驻军。远客谁无乡土念，悲笳吹动不堪闻。
至日炼象关
作者：程本立
朝代：明

忆昔王门候晓钟，直庐银烛照纱笼。东方日射旌旗动，五色云浮殿阁重。白发于今伤老大，朱衣无复待从容。鸡鸣拜舞瞻天远，寒雾蒙蒙万壑松。
舟中杂兴
作者：程本立
朝代：明

蔡河百折到沙河，沙河入淮风浪多。使者官船夜须发，奈尔长淮风浪何。十日舟行不见山，沙河多似蔡河湾。舟人忽报安丰近，指点数峰烟雨间。昨夜雨来风更颠，淮河北口且湾船。今朝浪静张帆去，蓬底看山不碍眠。野色空青带薄岚，水光深黑入洄潭。望到中都三百里，好山不断似江南。
舟中杂兴·其一
作者：程本立
朝代：明

蔡河百折到沙河，沙河入淮风浪多。使者官船夜须发，奈尔长淮风浪何。
舟中杂兴·其三
作者：程本立
朝代：明

昨夜雨来风更颠，淮河北口且湾船。今朝浪静张帆去，蓬底看山不碍眠。
舟中杂兴·其二
作者：程本立
朝代：明

十日舟行不见山，沙河多似蔡河湾。舟人忽报安丰近，指点数峰烟雨间。
舟中杂兴·其四
作者：程本立
朝代：明

野色空青带薄岚，水光深黑入洄潭。望到中都三百里，好山不断似江南。
观梅分韵得枝字
作者：程本立
朝代：明

只道花如雪，何如鬓亦丝。客中今日腊，眼底去年枝。地暖春归早，江寒月出迟。诗情似何逊，惆怅立多时。
许州东屯杂诗六首
作者：程本立
朝代：明

东屯归欲晚，西涧立多时。病眼青山怪，幽情白鸟知。十年无旧业，九日有新诗。采得篱根菊，馨香好遗谁。农功将筑圃，使者正行田。车过闻牛铎，诗成堕马鞭。凉风蘋末起，落日树头圆。翻忆吴淞岸，菱歌处处船。出郊观获稻，下马立斜晖。百顷黄云卷，千镰白月飞。莫辞官有赋，但使愿无违。农器消兵甲，时清岁不饥。死战开边土，生还落野屯。时清无盗贼，头白有儿孙。舂稻霜余粒，移桑雨后根。百年须饱暖，此外复何言。丘原莽萧瑟，客子暮徘徊。山是钧州起，河从郑邑来。衣冠余古墓，歌舞只荒台。野哭谁家妇，秋声助尔哀。径捷车行少，溪深马渡迟。地临长社邑，民指太丘祠。所历多怀古，予生岂好诗。据鞍吟复啸，风雨忽凄其。
许州东屯杂诗六首·其一
作者：程本立
朝代：明

东屯归欲晚，西涧立多时。病眼青山怪，幽情白鸟知。十年无旧业，九日有新诗。采得篱根菊，馨香好遗谁。
许州东屯杂诗六首·其三
作者：程本立
朝代：明

出郊观获稻，下马立斜晖。百顷黄云卷，千镰白月飞。莫辞官有赋，但使愿无违。农器消兵甲，时清岁不饥。
许州东屯杂诗六首·其二
作者：程本立
朝代：明

农功将筑圃，使者正行田。车过闻牛铎，诗成堕马鞭。凉风蘋末起，落日树头圆。翻忆吴淞岸，菱歌处处船。
许州东屯杂诗六首·其五
作者：程本立
朝代：明

丘原莽萧瑟，客子暮徘徊。山是钧州起，河从郑邑来。衣冠余古墓，歌舞只荒台。野哭谁家妇，秋声助尔哀。
许州东屯杂诗六首·其六
作者：程本立
朝代：明

径捷车行少，溪深马渡迟。地临长社邑，民指太丘祠。所历多怀古，予生岂好诗。据鞍吟复啸，风雨忽凄其。
许州东屯杂诗六首·其四
作者：程本立
朝代：明

死战开边土，生还落野屯。时清无盗贼，头白有儿孙。舂稻霜余粒，移桑雨后根。百年须饱暖，此外复何言。
费孝子诗
作者：程本立
朝代：明

蔡河冰坚夜苦寒，将军上马重裘单。谁知一卒独念母，解衣卧冰良足叹。剖冰求鱼鱼易得，有母不见供谁食。万事无如子母全，一寒敢为形骸惜。尔虽不自惜，天也宁无知。一朝有王命，命尔求母任所之。山川邈邈荆湖路，儿行遑遑母何处。澧州城边求得之，母发萧萧已垂素。初逢不觉泪交颐，却话兵戎始别时。一失乡闾二十载，只今谁在谁孤嫠。奉母还居蔡河上，人力胡能神所相。王恩不特赐之金，且复其身俾终养。新妇从夫未识姑，吁天一诚夫与俱。儿能负米妇能爨，返哺不愧禽中乌。宋朝孝子河中倅，苏公文章传海内。江南流落孝僧诗，鲜于草书称近代。军中小卒谁所誉，金华作传不我诬。忠臣孝子何代无，呜呼忠臣孝子何代无。
赋海珠寺送史倅之肇庆
作者：程本立
朝代：明

泓然小沧海，烱若明月珠。楼阁起中央，突兀金仙居。夜闻诸天乐，时有群龙趋。谁谓黍米微，大与八极俱。矧兹摩尼光，一碧涵空虚。府公或游息，赋诗怀抱舒。清风吹欬唾，散落天南隅。为政岂不劳，聊复乐公余。去珠行南还，民命其少苏。
赋观鱼台送李濠州归河北
作者：程本立
朝代：明

庄周非惠子，惠子非庄周。二子濠上意，固知鱼乐否。我陪李使君，聊复濠上游。漠漠野屋古，悠悠淮水秋。濠鱼不盈尺，数罟日相求。喁喁讵能乐，政似苍生忧。吾祖养鱼作，德与元化侔。庄惠满一哂，抚掌风萧飕。使君将北归，脱履巢云丘。濠州失父母，遮道不可留。涸辙无活鲋，深渊有潜虬。徘徊下台晚，极目送孤舟。
赠吏隐
作者：程本立
朝代：明

我志本伊傅，我学非申韩。胡为窘簿书，得匪负衣冠。圣哲动以时，否泰识其端。卷舒则在我，何适非所安。冉冉雁鹜趋，聈聈龙蛇蟠。旷心遗困辱，沉迹远疑患。关门古有令，封疆亦有官。公庭有执钥，涧阿有考盘。请渠勿投笔，努力以加餐。
赠商潜戴圭
作者：程本立
朝代：明

钓泽可物色，力田亦名科。畴云山林士，不为汉网罗。有客善沉晦，古镜垢弗磨。行货区寰中，远游笑且歌。驱车大行坂，捩柁扬子涡。烟涛接溟涬，空翠亘嵯峨。险途亦良苦，胜览不既多。治生各有术，藏器心靡他。人疑望市利，尔自乐天和。得酤百钱酒，辄便两颊酡。乾坤一睥睨，万物如尔何。我昔岩壑居，幽期结云萝。今悲白黑染，岂幸青紫拖。夷门官舍冷，愧尔频来过。将诗勿浪传，为我自吟哦。
赠庄浪王镇抚
作者：程本立
朝代：明

左陈书史右弓刀，谁道边城军务劳。万马秋风肥苜蓿，一䲭春水醉葡萄。山山部落西戎静，夜夜旌旗北斗高。政是太平无事日，不妨诗态忆吾曹。
赠眼科俺都刺
作者：程本立
朝代：明

人生妙处惟青卢，光明不息照八区。胡为虾蟆蚀白月，欲以象罔求玄珠。青囊系肘甚奇秘，金篦刮膜只斯须。吁嗟世俗盲五色，俺师俺师绝代无。
赠良医杨士达
作者：程本立
朝代：明

南京旧识杨医师，北来中都重见之。亲王纪善为作传，护卫将军能赠诗。石田芝草白云里，丹屋杏花春雨时。刀圭乞我脱凡骨，身到玉堂应未迟。
过五丁峡
作者：程本立
朝代：明

涉水复涉水，登山复登山。行行不计程，日日山水间。及兹五丁峡，蜀道方险艰。水多洪涛恶，山有乱石顽。梁摧乃能渡，梯绝无由攀。我马毛已焦，我仆力已孱。岂因筋骨劳，而使涕泪潸。幽林好鸟鸣，听之心自闲。西南六诏地，此去何时还。斯须敢忘君，咫尺不违颜。愿承风八翼，直上天九关。
过五河县
作者：程本立
朝代：明

水到五河东北流，河边人立看仙舟。醒来纸笔有新作，乱后衣冠非旧游。蜗角地争蛮触国，凤凰山是帝王州。从今四海无征战，野老能为击壤讴。
过凤县简主簿徐敏
作者：程本立
朝代：明

城门人迹没蒿莱，城上青山四面开。土物只看鹦鹉卖，邑人空说凤凰来。三年簿领心如水，十岁儿童瘿似杯。赋得诗成写厓石，欲留姓字刻苍苔。
过呈贡县
作者：程本立
朝代：明

马头呀海口，鳌背屹云根。雁塔城南寺，渔家水北村。天朝无外国，地气近中原。愿易伽宗部，居官长子孙。
过太山
作者：程本立
朝代：明

赤日当中天，炎夏势方盛。孰知阴已生，动物气先应。挥汗登太山，抱膝坐危磴。虫吟与蝉咽，满耳入秋听。君子识几微，于焉发深儆。
过宝应
作者：程本立
朝代：明

柳拂津亭春雾开，缆牵官舸鼓声催。邑中旧尹人能说，湖上新堤客再来。劫火空城遗雁塔，恶风深浪没龙堆。若过甓社看明月，切莫探珠老蚌胎。
过小云南
作者：程本立
朝代：明

眼明百里眺晴川，洗我悲辛一迥然。山气成云无五色，石光如镜有千年。荷戈戍士终怀土，卖剑居民尽力田。自古华夷归混一，今人未必重开边。
过峤甸始见禾泥蛮数家有叟携酒过水见土酋饮道傍仆从皆饮酒尽乃行有作
作者：程本立
朝代：明

山断村才见，溪回路忽迷。贩茶非土獠，劝酒是倭泥。碧树排云直，青秧插水齐。欲忘乡土念，多事子规啼。
过新兴州
作者：程本立
朝代：明

薏苡空墙晚，芙蓉野水秋。马头山色好，路入大棋州。
过普舍
作者：程本立
朝代：明

普舍今无县，营田尚有城。新军饥欲死，何力事春耕。
过汉鲁中牟庙
作者：程本立
朝代：明

鲁公宰中牟，千载民弗忘。我车式祠下，纡郁感中肠。公昔为政日，异声动四方。野桑有驯雉，田稼无飞蝗。倘非司徒使，厥美亦莫彰。宰邑几何人，孰继芝兰芳。催科簿书急，应接趋走忙。人亡政化息，俯仰思循良。
过池河驿
作者：程本立
朝代：明

萧萧牧鸣马，辚辚挽征车。人生各有役，我何念安居。东冈上初日，雾暗未光舒。依依见亭堠，暧暧经村墟。我足日已研，我仆力已痡。自非得神仙，岂免劳形躯。
过沔县
作者：程本立
朝代：明

山川良是昔人非，马上兴怀驻夕晖。汉贼未平诸葛死，韩仇已报子房归。君臣会合时难得，忠义分明事或违。千古悠悠何限意，诗成不觉雨沾衣。
过清流关
作者：程本立
朝代：明

昨日太山岭，今日清流关。谓非大行坂，所历亦险艰。前瞻何突兀，后顾犹巑岏。下或堕地底，上或登云端。筋力讵能及，十步九嗟叹。愿言御冷风，安得生羽翰。
过渑池问路于叟叟指罢兵台
作者：程本立
朝代：明

青山四顾似环滁，千载荒城百战余。问路罢兵台下去，邑人能说蔺相如。
过甓社湖
作者：程本立
朝代：明

平湖一目到天涯，明月满空飞浪花。半夜珠胎遗老蚌，有时金背出妖蟆。渔人屋近灯才见，使者舟行鼓乱挝。便似吴淞江上路，只无红桨唱双娃。
过研和县
作者：程本立
朝代：明

沟洫空流水，关山几战尘。研和百里邑，无复有人民。
过舍资关
作者：程本立
朝代：明

山来绝厓虎跳跃，路入半空蛇结盘。安得云霄生羽翰，直排阊阖献琅玕。晓行函谷星初落，晚渡轘辕雪正寒。所历未知今日险，何乡能托此身安。
过虎牢
作者：程本立
朝代：明

鸿沟楚汉割，虎牢晋郑交。周衰逮秦亡，海内争雄虓。生民亦何罪，杀戮如刈茅。至今战争地，鬼哭熊昼号。汜水去汨河，广武来？嵺。浩歌入深峪，悲风起山坳。
过虎牢
作者：程本立
朝代：明
体裁：古风

鸿沟楚汉割，虎牢晋郑交。周衰逮秦亡，海内争雄虓。生民亦何罪，杀戮如刈茅。至今战争地，鬼哭熊昼号。汜水去汨河，广武来�嵺。浩歌入深峪，悲风起山坳。
过赵州
作者：程本立
朝代：明

青山环抱水争流，行尽云州入赵州。四野耕耘多乐岁，诸蕃出候不防秋。过桥花竹前村近，入谷松萝小寺幽。妻子谁能免相忆，他乡虽好莫淹留。
过黑石渡
作者：程本立
朝代：明

邙山障黄河，洛水崩黑石。方舟载车马，烟雨行人立。我昔将王命，北渡祠河伯。兹来复轺传，观者笑曾识。圣君禹功齐，神龟当复出。
过龙窝驿
作者：程本立
朝代：明

龙窝驿近鼓声催，转柁落帆沙岸隈。共指深渊是空洞，岂无神物待云雷。风晴杨柳如看画，水绿蒲萄始发醅。浩荡好怀春色里，诗成南雁忽飞回。
迎凤桥
作者：程本立
朝代：明

凤过桐溪水，溪桥迎凤名。光摇锦翮动，影落彩虹明。夹岸梧桐老，芳洲杜若生。尚余千古迹，登览一伤情。
送云南刘推官赴京师
作者：程本立
朝代：明

恩承雨露出金銮，不是南蛮罚爽官。六诏山川开郡县，百年父老见衣冠。吏无隳突民何幸，狱有平反母所安。忽报政成将入觐，青云回首送飞翰。
送云南通守朱绍祖考满赴京师
作者：程本立
朝代：明

城南城北作春游，父老逢人说郡侯。田野只今无外事，衣冠何地不中州。马头红雨花都落，海子白云山欲浮。昨日新知今日别，可堪东望独凭楼。
送人致仕归越
作者：程本立
朝代：明

老臣殊荷圣恩宽，诏许还家授散官。赐杖未携鸠玉小，诰绫新织朵云团。西窗夜雨销红蜡，东阁晴山拥画栏。子去我留宁不愧，鉴湖他日请黄冠。
送刘教授致仕归金华
作者：程本立
朝代：明

六十看山眼未昏，草堂归去卧烟村。朝廷已许乞骸骨，衣食未须忧子孙。上马天风吹席帽，落帆江月到柴门。美芹炙背区区意，他日难忘献至尊。
送安处善司税之官青州
作者：程本立
朝代：明

买酒直倾囊底钱，都门醉别意茫然。人生白发屐几緉，子去青州路一千。鸦背夕阳江雨外，马头秋色岱云边。大梁东接齐封近，书信频烦使者传。
送张长史往闽中收书籍
作者：程本立
朝代：明

亲王开国日清闲，讲殿同趋独厚颜。宿德造门如北海，善书留本似河间。禁渠冰尽微波绿，苑树春生细蕊斑。珍重大夫南粤去，满船图籍几时还。
送征江倅朱克正赴京师
作者：程本立
朝代：明

骑马出城官路长，滇池风雪正茫茫。北来地气符王化，南下天兵克鬼方。土鼓污樽皆礼乐，毡裘椎髻已冠裳。重来莫道边庭远，父老思君意不忘。
送日本僧游五台
作者：程本立
朝代：明

中国有僧来日本，铁船过海是耶非。三更地底金乌出，万里云边白鹤飞。性本圆明能作佛，迹无拘碍已忘归。五台到日应残臈，看取天花满衲衣。
送景德辉教授归越中（误刻宋学士）
作者：程本立
朝代：明

斗酒都门别，孤帆水驿飞。青云诸老尽，白发几人归。风雨鱼羹饭，烟霞鹤氅衣。溪山无限意，予亦梦柴扉。
送月潭上人省母
作者：程本立
朝代：明

日日慈乌啼树林，空山念母思难任。了经夜月三花影，洒泪春晖寸草心。远道归来尘满屦，高堂老去雪盈簪。衲衣便作斑衣舞，自觉天伦乐意深。
送李学正之易州为赋桃花崦
作者：程本立
朝代：明

野性好林壑，胡为来市廛。岂无桃花崦，着我屋数椽。深深崦中花，万树春霞鲜。居民非避秦，鼓腹戴尧天。花间长儿孙，看花不计年。我欲往求之，路隔松萝烟。怅望小孤峰，玉立青娟娟。相逢李博士，颇似长庚仙。江东事幽讨，已有青鞋缘。得官不厌冷，幡然向幽燕。振衣山上风，洗耳石间泉。期君早归来，和我桃花篇。
送欧阳太守之官东昌
作者：程本立
朝代：明

文忠孙子尽儒冠，汝最华年拜好官。白日锦衣行五马，青云彩翮翥孤鸾。闻名何似承颜色，握手谁能出肺肝。生别新知半悲乐，他时书札报平安。倾盖金陵白下门，照人玉树色清温。殿前礼乐三千字，海内文章六一孙。雨露自天承紫诰，风云随地送朱幡。山东到日应春社，父老传呼花满村。
送欧阳太守之官东昌·其一
作者：程本立
朝代：明

文忠孙子尽儒冠，汝最华年拜好官。白日锦衣行五马，青云彩翮翥孤鸾。闻名何似承颜色，握手谁能出肺肝。生别新知半悲乐，他时书札报平安。
送欧阳太守之官东昌·其二
作者：程本立
朝代：明

倾盖金陵白下门，照人玉树色清温。殿前礼乐三千字，海内文章六一孙。雨露自天承紫诰，风云随地送朱幡。山东到日应春社，父老传呼花满村。
送洧川李主簿被荐赴京师
作者：程本立
朝代：明

儒生有策致时康，送子城南别意长。四十脱身辞簿尉，九重虚已问贤良。杠梁往往农功后，榆柳阴阴官路傍。洧上曾过见佳政，于今父老不能忘。
送王幼度待制致仕归大梁应教
作者：程本立
朝代：明

簪笔三年直禁坡，扬铃一日上淮河。归来疏传黄金重，老去冯郎白发多。野陌早花才点缀，官亭新柳已婆娑。梁园到日春如海，儿子将军奈乐何。白发红颜七十龄，中原文物有仪刑。君王昼日勤三接，博士春秋老一经。宫锦赐来天上使，苑花开遍水心亭。都门祖帐千年事，犹有声光在汗青。
送王幼度待制致仕归大梁应教·其一
作者：程本立
朝代：明

簪笔三年直禁坡，扬铃一日上淮河。归来疏传黄金重，老去冯郎白发多。野陌早花才点缀，官亭新柳已婆娑。梁园到日春如海，儿子将军奈乐何。
送王幼度待制致仕归大梁应教·其二
作者：程本立
朝代：明

白发红颜七十龄，中原文物有仪刑。君王昼日勤三接，博士春秋老一经。宫锦赐来天上使，苑花开遍水心亭。都门祖帐千年事，犹有声光在汗青。
送纪善黄宗仁归省闽中
作者：程本立
朝代：明

王门朝并入，官舍暮同归。子负明经学，予惭窃禄讥。有言犹药石，相戒比弦韦。念此交期久，嗟时友道非。挑灯频夜雨，把酒及春晖。不寐缘听漏，无钱即典衣。兹晨陪祖饯，万里问庭闱。皆决闽山小，心先越鸟飞。白头今老大，彩服更光辉。乐意何终极，离歌莫叹唏。水深鸢跕跕，风急马騑騑。路黑桄榔暗，林红荔子肥。到家良愿幸，去国亦瞻依。楼阁云长绕，烟花露未晞。谬随书殿直，颇觉侍臣稀。细订凉秋约，重来慎勿违。
送终南道士还山
作者：程本立
朝代：明

脱屣都门骨已仙，山中故物尚依然。寒窗火伏烧丹灶，暖谷烟生种玉田。一马看来齐万物，双龙化去历千年。长生久视宁无诀，安得从师老后天。
送钱仲沐赴京师
作者：程本立
朝代：明

官舍五年居大梁，□□□人思故乡。词伯而今无铁史，门生何幸识钱郎。渡头打鼓船开驿，花底卷帘书满床。未论心期又相别，席上题诗烦寄将。
送韩县丞之官
作者：程本立
朝代：明

退朝无事坐读易，索诗有客来扣门。每看新进诸才杰，都是故家之子孙。金兰结交岁迟暮，玉树照人天晏温。百里宁非大贤路，一饭敢忘明主恩。
送鱼课使霍思诚赴京师
作者：程本立
朝代：明

三年官守滞蛮荒，万里梦魂飞大行。居有马鞯留客坐，食无鱼鲊寄亲尝。晴天梅树常含雾，臈月山花不受霜。辞满得归人共乐，将诗送别意茫茫。
邓州驿
作者：程本立
朝代：明

平冈走马神摩洞，荒驿闻鸡邓赕川。丹壑泄云朝翳日，玉泉阴火夜生烟。一年残历愁来检，万里新诗老去编。山水不殊人事异，中原归计正茫然。
重到许州屯
作者：程本立
朝代：明

士卒欢迎马首罗，旧时行处复来过。荷殳孰与耕田乐，拔剑无烦斫地歌。日落两屯烟尽起，雨余双泪水偏多。强拈薄酒怜人意，壶榼频倾奈尔何。
野宿
作者：程本立
朝代：明

野宿空山里，谁能不念家。巢云浑似鸟，藉草忽惊蛇。已落南荒远，频看北斗斜。妻儿今夜梦，那识到天涯。
铜梁县
作者：程本立
朝代：明

铜梁县庭公事少，铜梁县市官桥小。上山下山石作街，街南街北人家好。人家好农不好商，生男嫁女不出乡。香芹煮羹饭有稻，木棉纺丝衣有裳。陈郎邀我青樽满，情多已觉回鞭懒。酒酣欲写铜梁歌，百钱买笔紫罗管。
雪中发中牟
作者：程本立
朝代：明

华轩照白发，使节来清霄。行人勿畏避，丈夫戒矜骄。衢路宽逾坦，尘沙净不飘。高怀乐清景，于以永今朝。石田已种玉，吾将采琼瑶。琼瑶遗所思，所思不可招。
雪佛碑
作者：程本立
朝代：明

天花堕虚空，平地忽三尺。异哉西方神，现此水精域。胎非托摩耶，意叵劳刻画。乃瞻白玉相，安用黄金饰。一洗热恼心，悉依清净力。红日起扶桑，终焉化无迹。其无本非空，其有亦非色。君看东逝波，沧海不可测。我来凤凰溪，古寺久荆棘。摩挲雪佛碑，碑断字莫识。金石亦已坏，况非金石质。万事等泡影，感之三叹息。
雪佛碑
作者：程本立
朝代：明

天花阴坠空，平地忽三尺。
异哉西方神，现此水精域。
胎非托摩耶，意叵劳刻画。
乃瞻白玉相，安用黄金饰。
一洗热恼心，悉依清净力。
红日起扶桑，终焉化无迹。
其无本非空，其有亦非色。
君看东逝波，沧海不可测。
我来凤凰溪，古寺久荆棘。
摩娑雪佛碑，碑断字莫识。
金石亦已坏，况非金石质。
万事等幻影，感之三叹息。
题三余斋卷送钱掾还乡
作者：程本立
朝代：明

白门送客日已斜，车马塞路风吹沙。金印何须大如斗，锦城不如早还家。雨夜空庭惟木叶，雪晴深谷有梅花。三余斋中自足乐，闭门读书双鬓华。
题严氏苍苍楼严氏子陵后也今居上虞山中楼名盖取范文正公云山苍苍之句云
作者：程本立
朝代：明

严陵滩下水潺潺，千载高名宇宙间。风节最称东汉士，子孙犹隐上虞山。沧江烟雨群鸥没，落日云霄一鸟还。好倚楼居同极目，久淹官署独何颜。
题兴平教谕罗时可西山清啸集
作者：程本立
朝代：明

西山老人须发苍，舒啸直登千仞冈。应谷大声穿石裂，旋风遗响入云长。江流赤壁空寒月，树倚苏门几夕阳。今古英豪本同调，不胜遐想接微茫。
题凌景南春露轩
作者：程本立
朝代：明

忆昔园林春露时，高堂慈母看孤儿。金茎愿得承仙掌，玉屑和来献寿卮。润入锦棚生竹笋，湿沾斑袖滴花枝。于今怵惕兴悲感，恍若音容一见之。母榇扶来魄未安，春山草木露漙漙。松间晓滴花还破，薤上阳晞泪不干。旧宅鱼泉空有井，小囊熊胆尚留丸。构轩题扁情何极，乞得诗铭后代看。
题凌景南春露轩·其一
作者：程本立
朝代：明

忆昔园林春露时，高堂慈母看孤儿。金茎愿得承仙掌，玉屑和来献寿卮。润入锦棚生竹笋，湿沾斑袖滴花枝。于今怵惕兴悲感，恍若音容一见之。
题凌景南春露轩·其二
作者：程本立
朝代：明

母榇扶来魄未安，春山草木露漙漙。松间晓滴花还破，薤上阳晞泪不干。旧宅鱼泉空有井，小囊熊胆尚留丸。构轩题扁情何极，乞得诗铭后代看。
题刘中云海蓬莱轩
作者：程本立
朝代：明

谁信刘郎是谪仙，行轩不减洞中天。蛟龙嘘气成楼阁，岛屿余波见市廛。鹤到诗坛通远信，人凭棋局惜流年。卜居自爱三山好，赢得烟波满目前。
题刘士平竹所卷
作者：程本立
朝代：明

凤凰溪头十亩园，我昔种竹竹已蕃。揃除杂乱扶正直，不使恶类相牵援。春雷动地儿孙长，森然玉立参天上。玄冬何嫌霜霰重，赤日自憩风飙爽。一从宦辙梁宋游，熇埃眯目挥汗流。琉璃八尺谁卷送，琅玕一个不可求。腐儒本非食肉相，十年归梦随吴榜。余生未了苜蓿盘，此身须付桃枝杖。永嘉刘郎思故山，有庐亦在万竹间。觅我狂歌托幽抱，歌成转觉俱愁颜。长竿把得溪头钓，短箫吹作江南调。此时烧笋饭刘郎，喷案不妨同一笑。
题友人剡溪书屋画卷
作者：程本立
朝代：明

好买山阴二顷田，草堂只住剡溪边。谁无白饭鱼羹吃，未有青鞋布袜缘。万壑烟霞晴看画，五更风雨早朝天。乞身得遂南归愿，雪夜怀人即放船。
题君山别业画卷为黄伯昂
作者：程本立
朝代：明

画图林壑起云烟，使者高怀寄静便。背郭真成浣花屋，看山如坐洞庭船。柴门黄叶邻僧扫，石径苍苔野鹿眠。如此故巢劳远忆，只应头白是归年。
题吴门孝子卷
作者：程本立
朝代：明

股刲儿可忍，病去母能存。不是轻遗体，其如感至恩。秋风多在树，夜雨自生萱。今日终天戚，衣襟满泪痕。
题墨桃
作者：程本立
朝代：明

天台美人红雪肌，玉洞春深曾见之。今日风沙吹面黑，出山不似在山时。
题天竺昙敷上人法华山房卷
作者：程本立
朝代：明

昙师法华室，只在鉴湖边。白日开三竺，清光出五莲。海龙曾听咒，庭鸟亦知禅。一月云床宿，吾生信有缘。
题子昂烟波归兴图
作者：程本立
朝代：明

此生只合住湖州，罢得微官任白头。尽买太湖三万顷，烟波随处着渔舟。
题山水小画
作者：程本立
朝代：明

太湖三万六千顷，七十二峰湖上山。草阁酒醒风雨过，棹歌声在水云间。江南不到几秋萤，风壑云林梦草亭。万里乾坤双老眼，他山不似故山青。
题山水小画·其一
作者：程本立
朝代：明

太湖三万六千顷，七十二峰湖上山。草阁酒醒风雨过，棹歌声在水云间。
题山水小画·其二
作者：程本立
朝代：明

江南不到几秋萤，风壑云林梦草亭。万里乾坤双老眼，他山不似故山青。
题山水画·其一
作者：程本立
朝代：明

白云载青山，青山欲飞去。㶁㶁石间泉，沉沉谷中树。得非匡庐游，无乃天台路。愿与幽人期，逍遥岁年暮。
题山水画·其二
作者：程本立
朝代：明

舣舟上层台，抱膝寄遐想。飞鸥闪余晖，秋色凄苍莽。山川岂不好，岁月忽已往。悲来一长啸，旋飙激清响。
题山水画送人归楚
作者：程本立
朝代：明

西南六诏山无数，多在蛮烟瘴雨间。不似故乡归去好，洞庭湖上看君山。
题山水钓鱼小画
作者：程本立
朝代：明

人间万事一丝轻，江上数峰双眼明。老我不归空看画，秋风又到洛阳城。
题张德麟活水轩卷
作者：程本立
朝代：明

川流虽浩浩，泉出乃涓涓。地势东南下，河图一六先。净心涵湛碧，探理入幽玄。我学如潢潦，诗成益惘然。
题徐景旸趋庭卷
作者：程本立
朝代：明

柱石老臣持使节，芝兰儿子拜亲闱。九重天语传丹陛，五色云章制彩衣。官舸夜帆风力便，寿觞春酒雪花飞。人生一乐真难得，况尔名家世所稀。
题望云卷
作者：程本立
朝代：明

几见夕阴天际合，恒瞻晓气日边开。百年只愿斑衣着，五色何当玉女裁。下土苍生渴霖雨，边城白发走尘埃。陈情倘许排阊阖，归到庭闱心尚孩。
题望云图
作者：程本立
朝代：明

忆弟杜陵恨，思友陶翁情。矧兹登太行，能不怀所生。天伦孰为重，孝感莫非诚。无形恒有视，岂直云英英。依云眷亲舍，益使忧抱萦。斯人已千载，简册垂令名。披君望云图，今古一章程。谁独非人子，令我心茕茕。
题李典仪云东卷
作者：程本立
朝代：明

母老今犹健，儿行久不归。一官淹白首，万里梦斑衣。越郡东溟阔，秦关西日微。只将双泪眼，日日看云飞。
题梦彩堂大理推官冯思齐氏自为监察御史时扁其堂曰梦彩洪武廿一年岁次戊辰冬予过大理思齐以卷征诗
作者：程本立
朝代：明

身上彩衣今夜梦，囊中绣线旧时缝。两眼忽迷云五色，八翼直飞天九重。袖翻蝴蝶春阶舞，盘斫鲤鱼朝馔供。百年此乐人间少，睡起倒裳听禁钟。
题梨花锦鸠图
作者：程本立
朝代：明

别愁归恨是清明，眼眯风沙白发生。纵有花枝如画里，看花不似少年情。万花深处语黄鹂，花底能无挟弹儿。自在两鸠春寂寂，一枝晴雪立多时。
题梨花锦鸠图·其一
作者：程本立
朝代：明

别愁归恨是清明，眼眯风沙白发生。纵有花枝如画里，看花不似少年情。
题梨花锦鸠图·其二
作者：程本立
朝代：明

万花深处语黄鹂，花底能无挟弹儿。自在两鸠春寂寂，一枝晴雪立多时。
题浦舍人画梧桐竹石
作者：程本立
朝代：明

云林弟子浦长源，风雪相逢白下门。请写江南山水窟，着我读书秋树根。锦石成山花满川，子孙一旦鬻平泉。疏篁古树苍厓雪，茅屋看来已百年。
题浦舍人画梧桐竹石·其一
作者：程本立
朝代：明

云林弟子浦长源，风雪相逢白下门。请写江南山水窟，着我读书秋树根。
题浦舍人画梧桐竹石·其二
作者：程本立
朝代：明

锦石成山花满川，子孙一旦鬻平泉。疏篁古树苍厓雪，茅屋看来已百年。
题王理问宜休亭画卷
作者：程本立
朝代：明

老来多病懒衣冠，结得间亭日倚阑。岂为好名聊傲世，正缘知止欲辞官。三更海气云霞赤，六月树声风雨寒。归到闽中旧台观，不须山水画图看。
题画
作者：程本立
朝代：明

瀑雪青天落，松涛白日飞。罢琴成独赏，得趣在忘机。山水东南好，持竿我亦曾。只今江海上，何地着严陵。
题画·其一
作者：程本立
朝代：明

瀑雪青天落，松涛白日飞。罢琴成独赏，得趣在忘机。
题画·其二
作者：程本立
朝代：明

山水东南好，持竿我亦曾。只今江海上，何地着严陵。
题画菜
作者：程本立
朝代：明

酒酣夜发清冰瓮，朝罢春沾白玉盘。十载旧恩天上梦，一根生意画中看。
题画送人归越中
作者：程本立
朝代：明

十年归梦落沧波，一日飞帆渡浙河。指点南山最青处，故巢依旧白云多。
题画龙
作者：程本立
朝代：明

水底或沉盈尺梭，天际忽腾千丈波。神灵变化固莫测，世能豢之奈尔何。
题百鸟图
作者：程本立
朝代：明

燕雀安知鸿鹄志，凤凰岂同鸡鹜群。君看九十九禽外，一禽举翮摩青云。
题竹石小画
作者：程本立
朝代：明

玉堂仙人松雪公，写竹正似石室翁。
云林道人虽出后，往往落笔生秋风。
吴人好书仍好画，百年遗墨千金价。
比来何处得此图，松雪云林此其亚。
娟娟嫩玉才数茎，烟梢雨叶纵复横。
洞庭寒骨沈水底，铁索下取蛟龙争。
却忆江南旧池馆，笔床棋局何萧散。
一行作吏事便废，十年不归梦欲断。
松雪子孙今几人，云林弟子谁逼真？得归故乡倘相觅，竹
枝挂我头上巾。
题竹石小画
作者：程本立
朝代：明

玉堂仙人松雪公，写竹正似石室翁。云林道人虽出后，往往落笔生秋风。吴人好书仍好画，百年遗墨千金价。比来何处得此图，松雪云林此其亚。娟娟嫩玉才数茎，烟稍雨叶纵复横。洞庭寒骨沉水底，铁索下取蛟龙争。却忆江南旧池馆，笔床棋局何萧散。一行作吏事便废，十年不归魂欲断。松雪子孙今几人，云林弟子谁逼真。得归故乡倘相觅，竹枝挂我头上巾。
题紫阳书屋画卷为鲍掾
作者：程本立
朝代：明

朱子道鸣濂洛后，紫阳山并华嵩高。生民不被当时泽，从祀方从后世褒。封事万言焚谏藁，棹歌九曲付渔舠。看君图画增予感，千里云林怅望劳。
题蔡氏同寿堂
作者：程本立
朝代：明

八荒仁寿域，四海太平时。盘古乾坤久，华胥日月迟。长年非大药，至乐在标枝。总是吾君力，苍生恐未知。
题郭掾未伸轩卷
作者：程本立
朝代：明

亲丧不葬孤儿罪，声欲彻天成永号。一日九原封马鬣，百年万事付鸿毛。秋风白发身今老，寒食青山梦转劳。家圃卖瓜归去好，墓庐攀柏种来高。
题陈谷宾思亲卷
作者：程本立
朝代：明

春雨白鱼江水深，夕阳乌鸟塞垣阴。谁无远道思亲泪，不及高堂念子心。五色斑衣云满袖，百年华发雪盈簪。如何此乐恒难得，陟岵诗成感至今。
题韩伯时寿藏卷
作者：程本立
朝代：明

自营寿穴松林护，预乞墓铭厓石镌。四海交游几人在，百年宇宙一身全。判山容与花时酒，剡水溟茫雪夜船。去住何乡非乐土，死生今日任苍天。老来斑鬓谢朝簪，买得青山有赐金。汗简文章千古事，茧窝骸骨百年心。冰霜旧柏乌群集，风雨小松龙一吟。蒲裹车轮鸠刻杖，苍天有待意何深。
题韩伯时寿藏卷·其一
作者：程本立
朝代：明

自营寿穴松林护，预乞墓铭厓石镌。四海交游几人在，百年宇宙一身全。判山容与花时酒，剡水溟茫雪夜船。去住何乡非乐土，死生今日任苍天。
题韩伯时寿藏卷·其二
作者：程本立
朝代：明

老来斑鬓谢朝簪，买得青山有赐金。汗简文章千古事，茧窝骸骨百年心。冰霜旧柏乌群集，风雨小松龙一吟。蒲裹车轮鸠刻杖，苍天有待意何深。
题风木堂卷
作者：程本立
朝代：明

男儿徒食禄，亲没为谁荣。竟抱终天憾，深违爱日情。九原双泪彻，万事一毫轻。最是堂前木，悲风日夜生。
题鹤湖草堂卷为况伯章司税
作者：程本立
朝代：明

飞尘不到鹤湖边，隐者堂成似列仙。弱水蓬莱三万里，人民城郭一千年。煮茶风雪烟浮树，载酒空明月满船。此趣直忘身与鹤，扬州何意问腰缠。
题黄氏山水小画
作者：程本立
朝代：明

青山绿树有楼台，春水晴天一镜开。兴发不因寻贺老，酒船那得过湖来。忘机得与白鸥亲，春雨汀洲杜若新。一笑题诗山水画，不知身是画中人。
题黄氏山水小画·其一
作者：程本立
朝代：明

青山绿树有楼台，春水晴天一镜开。兴发不因寻贺老，酒船那得过湖来。
题黄氏山水小画·其二
作者：程本立
朝代：明

忘机得与白鸥亲，春雨汀洲杜若新。一笑题诗山水画，不知身是画中人。
饮酒沔县市中走笔次刘忠江韵
作者：程本立
朝代：明

郢曲弥高和转难，酒酣拔剑气如山。谁怜骐骥盐车下，不在君王十二闲。
高邮夜泊
作者：程本立
朝代：明

城楼月出见觚棱，城下官河夜欲冰。返照疏林皆野烧，残星别浦是船灯。腐儒食禄曾无补，倦客思家已不胜。春雨五湖烟水阔，荷蓑归去下鱼罾。
鹤庆驿会吴人冯广文闽人林税使
作者：程本立
朝代：明

马蹄蹴遍阴厓雪，直向居庸塞外行。日落忽闻牛背笛，川平始见鹤州城。秋风千里莼丝滑，暑雨三山荔子生。迁客相逢话乡土，天涯何限未归情。
龙德宫故基怀古
作者：程本立
朝代：明

海子三山带彩霞，上皇频驻五云车。岂知花石穷民力，只拟蓬瀛作帝家。中国一朝非宋土，北风万里尽边沙。只今遗迹令人感，剩水荒丘落日斜。
龙眼池
作者：程本立
朝代：明

宝地多奇踪，双池凿龙眼。秋水涵远空，寒波应灵响。阴云翳或结，夜月晴兼朗。对此长湛然，尘心自萧爽。
�㟽驿西山
作者：程本立
朝代：明
体裁：七言律诗

千仞峰头一振衣，群真有约莫相违。清风咳唾人间落，白日羽翰天上飞。玄圃自生珠树老，石田多是玉芝肥。吹笙子晋能骑鹤，应向缑山月夜归。
双峰远眺
作者：程正隆
朝代：明
体裁：古风

磊磊万岭远天势，草树青冥纷如□。沧海从中分一缕，碑碣遥具千年气。千年迢渺安可数，山色苍茫如太古。山色亦非山所为，山中之人反失之。
潴湖晚眺
作者：程正隆
朝代：明
体裁：古风

平湖落日鳞鳞起，飞蓬过影长千咫。北望山阴峰可数，南山绀碧如浮水。去舟一一趣山里，远红荡漾生霞绮。空濛树色有无间，斜倚枯筇想画理。
塘上杂诗四首
作者：程汉
朝代：明

乱水明明原上村，金沙路接白沙痕。灯藏石塔遥穿牖，钟出山楼近到门。凫为藻牵原自乐，莺知花谢欲无言。年来不读英雄传，抱瓮林中且灌园。少年卖畚事康卑，出入南陵郭外溪。自昔家空渔浦上，于今人老栅塘西。浮烟直港乘槎小，斜日疏篱晒网低。向夕烹鱼谁可问，山厨不见旧山妻。幽居敢谓谢玄晖，茅舍萧条自掩扉。岁月独怜青竹杖，水云元傍苍苔矶。沙昏宿鹭愁饥立，草腐新萤学暗飞。往事十年俱莫问，泪痕唯有旧牛衣。蚤年长自望飞腾，老去安居恋秣陵。傍水深篱无过客，隔堤高阁有闲僧。床头宿酒开何用，石上残棋了未曾。晚食秋来那可供，稚儿齐整豆花䙀。
塘上杂诗四首·其一
作者：程汉
朝代：明

乱水明明原上村，金沙路接白沙痕。灯藏石塔遥穿牖，钟出山楼近到门。凫为藻牵原自乐，莺知花谢欲无言。年来不读英雄传，抱瓮林中且灌园。
塘上杂诗四首·其三
作者：程汉
朝代：明

幽居敢谓谢玄晖，茅舍萧条自掩扉。岁月独怜青竹杖，水云元傍苍苔矶。沙昏宿鹭愁饥立，草腐新萤学暗飞。往事十年俱莫问，泪痕唯有旧牛衣。
塘上杂诗四首·其二
作者：程汉
朝代：明

少年卖畚事康卑，出入南陵郭外溪。自昔家空渔浦上，于今人老栅塘西。浮烟直港乘槎小，斜日疏篱晒网低。向夕烹鱼谁可问，山厨不见旧山妻。
塘上杂诗四首·其四
作者：程汉
朝代：明

蚤年长自望飞腾，老去安居恋秣陵。傍水深篱无过客，隔堤高阁有闲僧。床头宿酒开何用，石上残棋了未曾。晚食秋来那可供，稚儿齐整豆花䙀。
塘上杂诗四首·其四
作者：程汉
朝代：明
体裁：七言律诗

蚤年长自望飞腾，老去安居恋秣陵。傍水深篱无过客，隔堤高阁有闲僧。床头宿酒开何用，石上残棋了未曾。晚食秋来那可供，稚儿齐整豆花绷。
鸡笼山赋得台城怀古得离字·其一
作者：程汉
朝代：明

独上台城望远空，当年遗迹动悲风。怀春罗绮旗亭外，向夕牛羊辇路中。几寺残碑深野草，故宫眢井落梧桐。只今多少兴亡感，湖水苍茫背郭东。
东原
作者：程泗
朝代：明
体裁：五言律诗

翠竹孤村舍，黄花曲径饶。租完无吏过，酒熟有邻招。碧涧当门钓，青山隔岸樵。自惭非世用，长得任逍遥。
春日山斋作寄山舟
作者：程煜
朝代：明

窸窸风动帘，潇潇雨在竹。蒲柳抽春妍，窗扉媚新绿。幽人了无事，得饱睡便足。梦醒卧村童，书声出茅屋。开门即青山，山山啼啄木。此时珠海边，江波何许绿。相望千里遥，离愁断相续。何日一归舟，孤灯对床宿。
种竹
作者：程煜
朝代：明

小园种桃复种松，中间隙地宽数弓。种蕉惹雨李惹虫，欲种绿竹摇清风。覆以黄土灌以水，数日嫩绿抽葱葱。明年箨卸新荫浓，低垂量得遮书窗。窗中冰簟四时碧，林下桃花三月红。桃花落尽信风急，松声竹声摩碧空。閒人时来竹根下，一香一茗携一童，卧读离骚人不逢。
过太湖
作者：程煜
朝代：明

击楫中流去，西风客思催。地吞南极尽，波撼北溟回。鲛馆悬秋月，龙宫起夜雷。濯缨人不见，长啸倒金罍。
题明皇并笛图
作者：程煜
朝代：明

华清宴罢卷霓裳，重立东风并海棠。凤琯莫吹新制曲，有人乘月倚宫墙。
怀杨仪部君谦
作者：程玄辅
朝代：明

故人久无书，山川隔淮楚。相思不可携，独卧江东雨。
登越王城怀古
作者：程玄辅
朝代：明

霸业今何在，行成计亦深。秋风吹海水，寒日下山阴。野燎余荒草，孤城带远林。吴仇终克复，不负卧薪心。
盂城晚眺
作者：程玄辅
朝代：明

高堞邗沟上，清秋夕眺中。远烟千树碧，落日半湖红。岁月空歌凤，音书久断鸿。干戈正多事，何日到江东。
石浦偶占
作者：程玄辅
朝代：明

石浦潮自回，缃帘风欲举。一洗草堂清，过云洒疏雨。
舟次京口逢故人
作者：程玄辅
朝代：明

相逢一曲酒如渑，京口留欢去未能。波影满船烟雨散，瓜洲晚见隔江灯。
过淀湖泊石浦
作者：程玄辅
朝代：明

沙蒲偃秋风，湖云藏夕雨。何处远行人，飞帆下石浦。
雪后次吴江
作者：程玄辅
朝代：明

北风吹短日，孤棹倚松陵。城郭留残雪，江流走白冰。新诗歌自慰，好梦笑无凭。故旧吴山下，山阴兴欲乘。
馆邸纪事
作者：程玄辅
朝代：明

柴门一月南京雨，斗帐半床西晋书。藜杖日晴初出户，园林落木已萧疏。
和彦珍韵
作者：程用晦
朝代：明
体裁：七言律诗

闲来遥忆隐君乡，门拥荒山带夕阳。苔晕旋添苍径滑，松阴时转北风凉。高怀君轶朱仁轨，痴性予惭顾长康。何日相从陪夜话，石垆汤沸紫茸香。
游白兆山寺
作者：程福生
朝代：明
体裁：五言排律

白兆城西近，驱车此暂留。芙蓉平地矗，花萼倚云稠。风细钟声杳，烟和树色幽。遥看谷鸟没，坐见晚虹收。莲宇尘长净，桃花水自流。昔贤遗胜迹，我辈续名游。磐石堪逃暑，凉飙俨是秋。一觞情未极，归兴更悠悠。
贼围白云月馀请救不至
作者：程良筹
朝代：明
体裁：五言律诗

片石持全楚，危山抗重兵。魂销烽满壁，气暗夜攻营。愁笛看明月，悲歌动短檠。贺兰与叔冀，谁复念孤城。
咏竹箸
作者：程良规
朝代：明
体裁：五言绝句

殷勤问竹箸，甘苦尔先尝。滋味他人好，尔空来去忙。
卖花吟
作者：程节
朝代：明

妆罢幽闺坐，门前叫卖花。春光用钱买，那得到贫家。
谒族祖墓
作者：程衮
朝代：明
体裁：七言律诗

名都山水冠东南，山削琼簪水泼蓝。乱后松楸曾有几，葬来甲子已逾三。苔封秘阁新题碣，竹护空林旧结庵。纤雨疏风寒食节，梨花如霰柳毵毵。
送魏忠节至京口·其一
作者：程观生
朝代：明
体裁：古风

踧踖披玉纶，铁木凭其身。万族争耳目，哀呼彻高旻。堪怪彼何为，涕泗一何真。三代直道行，或者尝不泯。念此感生平，介介以为珍。虽无回天力，风化关其人。
送魏忠节至京口·其二
作者：程观生
朝代：明
体裁：古风

夫子今行矣，鄙心胡能为。滔滔江水逝，瞻望须臾时。迢遥三千里，何由接清姿。六月气如焚，械梏安可支。恃有冰雪心，化作清风吹。况乃精贯日，鬼神将涖之。
东风
作者：程诰
朝代：明

南郡非吾土，东风慰久稽。看花中酒后，羸马故城西。郢树连襄远，巴山到楚低。王孙归未得，芳草自萋萋。
关西杂咏
作者：程诰
朝代：明

千年回磴绝鸣銮，太乙祈灵有汉坛。一夜悲风铜柱折，仙人垂泪下金盘。
南山寻许宣平故居
作者：程诰
朝代：明

心期掇瑶草，扶杖陟崔嵬。径狭缘云密，禽喧讶客来。犹疑沽酒去，未即卖薪回。何处寻仙迹，碧桃云外开。
南征行二首
作者：程诰
朝代：明

新河命将出屯营，画戟雕弓耀日明。洗马真临江汉水，擒蛟空捣豫章城。天门初日上蓬莱，彩仗迎春队队来。驰道传呼龙仗过，百工争看打球回。
南征行二首·其一
作者：程诰
朝代：明

新河命将出屯营，画戟雕弓耀日明。洗马真临江汉水，擒蛟空捣豫章城。
南征行二首·其二
作者：程诰
朝代：明

天门初日上蓬莱，彩仗迎春队队来。驰道传呼龙仗过，百工争看打球回。
咏史
作者：程诰
朝代：明

易水长虹白，将军首入秦。荆轲无剑术，不是报仇人。
夜泊乾滩寄肇之
作者：程诰
朝代：明
体裁：五言律诗

江迥月娟娟，芦花渚路连。暝沙团宿鹭，风树曳惊蝉。庙祭传傩鼓，津喧索渡钱。愁心付汉水，遥寄秣陵天。
宿河上
作者：程诰
朝代：明

天势近河低，村孤夜气凄。风腥水神过，月黑山鬼啼。梦断楚丘北，情驰梁苑西。夹池修竹畔，枚马几羁栖。
峡夕
作者：程诰
朝代：明
体裁：五言律诗

楚塞连三峡，巴云暗五溪。乡心春雁过，客泪夜猿啼。百丈缘流险，双厓压树低。孤城舟巘麓，江白露凄凄。
市汊驿下阻风
作者：程诰
朝代：明
体裁：五言绝句

江干日色黄，北风怒不已。君看上水船，一日三百里。
春江行
作者：程诰
朝代：明

垆头新酒柘枝黄，郎醉尊前不上床。一声鸟啼天未曙，东风吹上巴船航。
春闺
作者：程诰
朝代：明

画楼红烛黄昏，思妇啼春泪痕。杨柳轻烟别院，梨花细雨重门。
有赠
作者：程诰
朝代：明

几度尊前恼使君，锦宫花色艳绡裙。平生入眼谁堪比，十二峰头一片云。
期允伯不至
作者：程诰
朝代：明

寒气肃岩扉，烟光静翠微。上方鸣磬彻，中夜一僧归。雨嶂啼猿寂，风林宿鸟飞。云峦心赏共，忍遣此宵违。
杂诗二首
作者：程诰
朝代：明

闲观《逸民传》，独爱鹿门老。上冢亦携家，城市未尝到。床下拜卧龙，畎亩终身好。遗安一时言，千古仰高蹈。野人得美芹，谓俦千金璆。献君君弗顾，讵知非君羞。微诚既已达，浩歌还旧丘。本无璞中质，宁冀连城酬。
杂诗二首·其一
作者：程诰
朝代：明

闲观《逸民传》，独爱鹿门老。上冢亦携家，城市未尝到。床下拜卧龙，畎亩终身好。遗安一时言，千古仰高蹈。
杂诗二首·其二
作者：程诰
朝代：明

野人得美芹，谓俦千金璆。献君君弗顾，讵知非君羞。微诚既已达，浩歌还旧丘。本无璞中质，宁冀连城酬。
杨都统家小青衣
作者：程诰
朝代：明

自按梨园谱，谁传乐府词。见人羞不语，含笑转身时。
次阳逻堡
作者：程诰
朝代：明

征骑晚骎骎，陂湖驿路侵。见山思隐计，投馆得归心。市近春风软，江遥暮雨深。提壶问村酒，谁惜解囊金。
水帘洞
作者：程诰
朝代：明

径平草木深，幽碧日以积。遂使水帘胜，咫尺千里隔。真源不可问，惆怅净色白。窟石冷秋根，何由漱云液。
浦口曲
作者：程诰
朝代：明

家临五溪水，浣纱歙浦口。恐有寄来书，君行见郎否？
班婕妤
作者：程诰
朝代：明

梦断清宵月，愁深长乐宫。无劳怨团扇，渐冷是秋风。
琵琶亭
作者：程诰
朝代：明

残照皋亭夕，秋风旅雁飞。琵琶千载恨，泪满逐臣衣。
瓜州送鲍世重
作者：程诰
朝代：明

沙上问归帆，日美北风起。遥看一片云，飞度江南水。
登北固山
作者：程诰
朝代：明
体裁：五言律诗

松林度幽僻，萝磴转孱颜。眺望堪千里，东南有此山。江流包楚徼，地势控吴关。万古登临意，风樯不暂閒。
白沙逢佘子陈却送之金陵
作者：程诰
朝代：明
体裁：五言律诗

新诗满行橐，相见未遑论。趁月浮江舸，乘潮入郭门。听歌桃叶渡，问酒杏花村。羡尔遥乘兴，无由共举樽。
秋陟灵金之巅由范坑过舍头至灵阳憩方氏山馆
作者：程诰
朝代：明
体裁：古风

入山恨不深，采芳思淩细。戒严事初程，凭虚瞰前岘。气逼日始炽，光满露犹泫。奔峭既厓陟，盘曲亦磴转。步迅险易踰，憩频荫难选。俯眄巢枝禽，仰聆吠风犬。想像岩居人，于焉傲轩冕。瑶华若堪把，白云况在眼。抚物兴弥敦，观化理谁遣。试语同怀人，朅来此栖衍。
紫极宫访刘安元
作者：程诰
朝代：明

尔溯严陵濑，来为歙浦游。载书经水驿，下榻借山楼。雾变初晴雨，蝉吟未夏秋。高高翠微里，而我此相求。
自秀山深入陟巘
作者：程诰
朝代：明
体裁：古风

自我客秋浦，秀山亦屡入。顾兹奇胜多，恨未偏探历。今晨兴忽动，扪葛履危岌。石拂既久坐，厓倚亦暂立。香气暗忽度，碧光深可挹。行迷俦侣遥，喜溢仆御及。飘飘惊风来，陈陈吹雨急。蜡屐早已著，萝衣不妨湿。
过未央宫遗址
作者：程诰
朝代：明

木落汉宫秋，寒虫苦悲咽。君看草色丹，犹染淮阴血。
送友人游沛中
作者：程诰
朝代：明

倾盖即相知，逢君白恨迟。丘园遽为别，弧矢独何之。云指真人气，风歌猛士词。荒台如更上，莫及暮秋时。
送芸上人
作者：程诰
朝代：明

行尽春山翠万重，新林浦月坐闻钟。横江东去长鸣鹤，巢寄南朝第几松。
送郑思祈游越
作者：程诰
朝代：明

镜水芙蓉五月花，听歌知道越儿家。即看涛雪临沧海，便挂樵风溯若耶。
闻吴德徵岭表消息
作者：程诰
朝代：明

汝系燕台狱，争传市虎新。一身投远戍，万里作流人。岭庙期鸦鬼，村徭问雁程。图书抛旧宅，冠盖失芳邻。雪忆三河夜，花经百粤春。遥将荒徼信，还慰故园亲。
雒下逢汪子明
作者：程诰
朝代：明

我行西入秦，驱车雒阳陌。相逢故乡亲，况是东归客。
题崆峒
作者：程軏
朝代：明
体裁：七言律诗

崆峒台下白云浮，问道宫前泾水流。元鹤不飞藏古洞，老僧入定坐山陬。潺湲卧听宫商调，杳霭遥看汗漫游。夜有广成来梦寐，乘风携我上瀛洲。
万马图
作者：程通
朝代：明

胡关汗血已成功，队队归来汉苑中。云散晴川芳草碧，星驰官道软尘红。精神摹貌一相似，文彩斌斑万不同。伯乐何时重展顾，始知神种有真龙。
三月廿五连�登楼晚眺
作者：程通
朝代：明
体裁：七言律诗

公馀同上驿门楼，倚遍阑干纵远眸。泰岳数峰天外起，黄河一带水东流。舟横古岸人争渡，草合平原马未收。矫首乡关何处是，暮云迢递隔南洲。
东阿道中
作者：程通
朝代：明

江南游子茂才华，此去之官水陆赊。行旆几时辞日下，客舟今夜到天涯。东风驿路闻啼鸟，落日烟林舞乱鸦。矫首东昌才咫尺，料应清梦绕皇家。
为萧尹题墨梅
作者：程通
朝代：明

屈铁为根玉作肌，移栽不记几何时。东风昨夜回天地，开遍墙头一两枝。
为葛士延题竹
作者：程通
朝代：明

凤集庭前更引雏，风翻翠尾任扶疏。有时彷佛声敲玉，静听如何却又无。几竿晴影翠重重，远近犹分淡与浓。传入画图移不去，几回疑对月明中。几个疏篁清复清，晓来带雨叶纵横。如何幻迹银笺上，静定无声似有声。诗家绕径长新篁，解箨抽梢个个长。高士笔精归尺素，醉中疑是对潇湘。
为葛士延题竹·其一
作者：程通
朝代：明

凤集庭前更引雏，风翻翠尾任扶疏。有时彷佛声敲玉，静听如何却又无。
为葛士延题竹其三
作者：程通
朝代：明
体裁：七言绝句

几个疏篁清复清，晓来带雨叶纵横。如何幻迹银笺上，静定无声似有声。
为葛士延题竹其二
作者：程通
朝代：明
体裁：七言绝句

几竿晴影翠重重，远近犹分淡与浓。传入画图移不去，几回疑对月明中。
为葛士延题竹其四
作者：程通
朝代：明
体裁：七言绝句

诗家绕径长新篁，解箨抽梢个个长。高士笔精归尺素，醉中疑是对潇湘。
义州回途怀项公诗
作者：程通
朝代：明

不见先生又许时，几回梦寐重相思。应招弟子来从学，还向亲王去进诗。松耐岁寒知劲节，柳逢春煖长新枝。何尝了却公家事，樽酒论文会有期。
义州次曹先生体民见赠诗韵
作者：程通
朝代：明

小子伊川后，先生魏武孙。家声都不坠，友道正堪论。杯酒城南驿，杖藜山下村。相看忍相别，后约在王门。
二月七日舟过桃源先是连日风浪至日恬静因而有作
作者：程通
朝代：明

连日惊涛势拍堤，晚来恬静喜无涯。水声擘舵舟行疾，月影满床人睡迟。双橹咿哑惊鹭宿，片帆摇曳逐风飞。篙师挝鼓歌才罢，报道于今到下邳。
会童谢二知事因留夜饮就次诗韵
作者：程通
朝代：明

久别忽相逢，交情感慨中。才名今日胜，情况旧时同。阴转柳梢月，香飘花底风。一樽须尽醉，后夜各西东。
元夕
作者：程通
朝代：明

金锁桥门总不扃，上元佳节雪初晴。一轮璧月中天满，万点华灯彻夜明。鳌驾海山开曙色，车随仙仗鼓雷声。书生幸际风云会，环佩遥知集凤城。
元宵
作者：程通
朝代：明

上元佳节几时逢，知是新春正月中。香散梅花千点雪，舞低杨柳一帘风。楼头玉漏声从转，策下金吾禁已通。况喜君王恩似海，人歌人醉万方同。金吾弛禁任更阑，巷陌游人自往还。灯火今宵同万国，蓬莱何处是三山。柳霞泼瓮春如海，梅雪沾衣夜不寒。一笑相逢总忘寐，不知身世在人间。
元宵
作者：程通
朝代：明

云净天空月正高，迢迢良夜遇元宵。蓬莱五凤盘双阙，瀛海三山驾六鳌。紫陌香尘随宝马，玉楼美酒换金貂。太平乐事知无外，但恨樗材答圣朝。
元宵
作者：程通
朝代：明

禁城阊阖九重开，歌舞諠哗六市来。人物英雄龙虎地，笙箫清彻凤凰台。喜看午夜十分月，不动春风半点埃。坐对良宵无限兴，侍臣频进紫霞杯。
元宵
作者：程通
朝代：明

鳌山高耸对孤棱，无处无人不赏灯。竹叶香浮银瓮酒，梅花清湛玉壶冰。乾坤月色三千界，楼阁烟光十二层。共乐太平知有自，万年洪福正龙兴。
元宵·其一
作者：程通
朝代：明

上元佳节几时逢，知是新春正月中。香散梅花千点雪，舞低杨柳一帘风。楼头玉漏声从转，策下金吾禁已通。况喜君王恩似海，人歌人醉万方同。
元宵其二
作者：程通
朝代：明
体裁：七言律诗

金吾弛禁任更阑，巷陌游人自往还。灯火今宵同万国，蓬莱何处是三山。柳霞泼瓮春如海，梅雪沾衣夜不寒。一笑相逢总忘寐，不知身世在人间。
元日
作者：程通
朝代：明

昨夜东风转化钧，眼前岁事又更新。王正肇纪庚寅月，天运重开丙子春。气蔼一元生品物，嵩呼万寿祝君亲。小臣执笔陈歌颂，深愧才华不及人。珊珊环佩共朝元，正是皇明大统年。阊阖九重深似海，君王万寿福如川。玉阶不是寻常地，黄道争传咫尺天。载拜赓歌酬盛德，诗成应愧每迟延。九重颁历纪王正，宇宙今朝又一春。五夜仁风回草木，千年佳会庆君臣。海天浩浩皇图广，钟阜巍巍圣德尊。生遇太平无以报，惟知一饭不忘恩。
元日
作者：程通
朝代：明

龙飞九五定乾坤，宝历春颁又一元。万国欢呼供玉帛，五云缥缈启金门。下情忻幸遭明主，北面随班拜至尊。朝罢琼林还锡宴，恩波洋溢醉深樽。
元日·其一
作者：程通
朝代：明

昨夜东风转化钧，眼前岁事又更新。王正肇纪庚寅月，天运重开丙子春。气蔼一元生品物，嵩呼万寿祝君亲。小臣执笔陈歌颂，深愧才华不及人。
元日其三
作者：程通
朝代：明
体裁：七言律诗

九重颁历纪王正，宇宙今朝又一春。五夜仁风回草木，千年佳会庆君臣。海天浩浩皇图广，钟阜巍巍圣德尊。生遇太平无以报，惟知一饭不忘恩。
元日其二
作者：程通
朝代：明
体裁：七言律诗

珊珊环佩共朝元，正是皇明大统年。阊阖九重深似海，君王万寿福如川。玉阶不是寻常地，黄道争传咫尺天。载拜赓歌酬盛德，诗成应愧每迟延。
元旦
作者：程通
朝代：明

五云佳气应昌辰，凤历新颁又一春。月建丙寅时正始，年登甲子运维新。九重天日当黄道，百辟衣冠拜紫宸。嘉礼庆成蒙锡宴，恩荣何幸到微臣。
兰亭怀古
作者：程通
朝代：明

节序催人易易过，兰亭遗迹竟如何。当时豪杰风流盛，曲水杯觞乐意多。渺渺关河天日别，茫茫宇宙惠风和。文章千古留遗记，一读令人发浩歌。
冬日閒行
作者：程通
朝代：明

岁晚天寒旭日晴，出门乘兴小郊行。白云望断关山路，黄叶愁添故国情。事业正须酬壮志，诗书应不误儒生。归来茅屋吟哦久，又见梅花月色明。
冬至
作者：程通
朝代：明

葭吹六管动浮灰，正是先春气始回。君子一阳知道长，皇王万福自天来。炉烟细细云中阙，环佩珊珊月下台。何幸小臣逢盛事，陪班又进紫霞杯。
别方希古
作者：程通
朝代：明

海内交游更许谁，百年心事藉君知。江陵他日芭蕉雨，应忆城西送我时。
勤学
作者：程通
朝代：明

高斋尽日不吾扃，勤学存心在六经。黄卷千篇深属意，青灯一点漫劳形。何须苦映孙康雪，更忆曾囊车子萤。窗下十年坚笃志，会须奏对立王庭。
北地尘
作者：程通
朝代：明

平沙万顷浩无垠，一阵风来总是尘。初讶瘴烟昏白昼，又疑宿雾翳青旻。风前欲语难开口，马上相逢不见人。何日乞归优诏许，清泉白石与为邻。
午梦
作者：程通
朝代：明

深院无人夏日长，北窗高卧拟羲皇。簟文如水侵肤冷，鼻息如雷隔屋扬。宰我昼眠悲朽木，壶仙市饮悟黄粱。遥知富贵真如此，一枕松风六月凉。
古风庆王寿
作者：程通
朝代：明

太极昔未判，一气浑浑然。清浊既已分，万象何昭宣。高者为天为日月，下者为地为山川。其间昆虫与草木，林林总总几万千。若夫禀二仪之秀气，夺万物之精妍。生具四端备百行，虚灵挺秀为人焉。中有最灵与最秀，首出庶类惟圣为能全。天生圣人岂徒尔，亶聪明作元后父母乎黎元。大哉吾王继立极，聪明卓冠天下先。神圣广运尧荡荡，日新夕惕汤乾乾。躬翊明主膺大任，统一六合清三边。大开明堂受朝贡，东夷西戎南蛮北狄，万国玉帛来源源。鞭策唐宋轶秦汉，进与虞周三代为比肩。上天眷命益用懋，福禄胤祚恒绵延。龙子龙孙自有种，金枝玉叶春相鲜。分茅胙土法古制王章，九爵衮冕光蝉联。秦都关中晋云内，荆衡齐代并幽燕。下逮岷峨巴蜀二十有馀国，莫不犬牙相制唇齿相牵连。眷兹辽阳作巨镇，提封千里际海堧。坐临高丽控朔漠，襟带潮海通云烟。吾君奉诏莅兹国，措置社稷磐石坚。春秋祀事竭诚敬，抚恤黎庶加慈怜。辽天雨露洒，湛恩及蜎翾。恪遵王度靡颇僻，佩服祖训常恭虔。乃文乃武才兼济，惟精惟一学更专。横槊跨马耀威武，投戈讲艺宏经筵。况有如貔如虎桓桓之将士，又有如鸳如鸾之英贤。同寅协恭赞厥美，夙兴夜寐相周旋。皇风清夷海宇靖，伫见民庶高枕皆安眠。行者愿出于吾途，居者愿列于吾廛。仕者愿立于吾朝，耕者愿业于吾田。尧民何皞皞，周道何平平。牧童牛背歌，日夕腾垓埏。岂不见东平苍竹帛，千古芳名传。又不见城阳章功绩，万载金石镌。吾君仁德早拔萃，彼二者不得专美于其前。欣逢令旦当今日，正是二月中和天。祥云裁锦弄晓霁，扶桑暖旭高枝悬。一元坱圠妙化育，品汇孰不归陶甄。遐迩臣邻率欢贺，承筐篚厥黄与玄。綵杖缀班森玉笋，绛纱笼烛烧金莲。醉路宫花压帽重，迎风象管鸣繁弦。上林流莺听睆睍，翻阶舞鹤看？跹。葡萄满斟光禄酒，蟠桃佳宴瑶池仙。太平盛事亲幸睹，直欲播颂焉得巨笔如长椽。区区韦布士，词馆叨备员。既乏八斗才，安用五色笺。但歌天保诗，答此鹿鸣篇。愿祝吾君寿如山，山高翠拔闾阜巅。愿祝吾君福如水，水长玉挂双峰泉。闾山泉水高远亘今古，愿祈国祚相与悠久亿万千斯年。
古风庆王寿
作者：程通
朝代：明
体裁：古风

太极昔未判，一气浑浑然。清浊既已分，万象何昭宣。高者为天为日月，下者为地为山川。其间昆虫与草木，林林总总几万千。若夫禀二仪之秀气，夺万物之精妍。生具四端备百行，虚灵挺秀为人焉。中有最灵与最秀，首出庶类惟圣为能全。天生圣人岂徒尔，亶聪明作元后父母乎黎元。大哉吾王继立极，聪明卓冠天下先。神圣广运尧荡荡，日新夕惕汤乾乾。躬翊明主膺大任，统一六合清三边。大开明堂受朝贡，东夷西戎南蛮北狄，万国玉帛来源源。鞭策唐宋轶秦汉，进与虞周三代为比肩。上天眷命益用懋，福禄胤祚恒绵延。龙子龙孙自有种，金枝玉叶春相鲜。分茅胙土法古制王章，九爵衮冕光蝉联。秦都关中晋云内，荆衡齐代并幽燕。下逮岷峨巴蜀二十有馀国，莫不犬牙相制唇齿相牵连。眷兹辽阳作巨镇，提封千里际海堧。坐临高丽控朔漠，襟带潮海通云烟。吾君奉诏莅兹国，措置社稷磐石坚。春秋祀事竭诚敬，抚恤黎庶加慈怜。辽天雨露洒，湛恩及蜎翾。恪遵王度靡颇僻，佩服祖训常恭虔。乃文乃武才兼济，惟精惟一学更专。横槊跨马耀威武，投戈讲艺宏经筵。况有如貔如虎桓桓之将士，又有如鸳如鸾之英贤。同寅协恭赞厥美，夙兴夜寐相周旋。皇风清夷海宇靖，伫见民庶高枕皆安眠。行者愿出于吾途，居者愿列于吾廛。仕者愿立于吾朝，耕者愿业于吾田。尧民何皞皞，周道何平平。牧童牛背歌，日夕腾垓埏。岂不见东平苍竹帛，千古芳名传。又不见城阳章功绩，万载金石镌。吾君仁德早拔萃，彼二者不得专美于其前。欣逢令旦当今日，正是二月中和天。祥云裁锦弄晓霁，扶桑暖旭高枝悬。一元坱圠妙化育，品汇孰不归陶甄。遐迩臣邻率欢贺，承筐篚厥黄与玄。綵杖缀班森玉笋，绛纱笼烛烧金莲。醉路宫花压帽重，迎风象管鸣繁弦。上林流莺听睆睍，翻阶舞鹤看�跹。葡萄满斟光禄酒，蟠桃佳宴瑶池仙。太平盛事亲幸睹，直欲播颂焉得巨笔如长椽。区区韦布士，词馆叨备员。既乏八斗才，安用五色笺。但歌天保诗，答此鹿鸣篇。愿祝吾君寿如山，山高翠拔闾阜巅。愿祝吾君福如水，水长玉挂双峰泉。闾山泉水高远亘今古，愿祈国祚相与悠久亿万千斯年。
和于博文韵
作者：程通
朝代：明

望极苍旻入莽苍，蓬莱依约五云乡。春回海宇开元旦，日上天门丽正阳。黄道高明王道坦，玉阶遥接泰阶长。经纶亦有皋夔在，杰出鹓班第一行。
和冬至韵
作者：程通
朝代：明

闻道震雷从地复，由来子月是天开。岁寒然后知松柏，春意从今遍草莱。臣职无才能补衮，君恩有宴敢辞杯。遥瞻云彩多祥瑞，何用区区羡鲁台。
和前韵
作者：程通
朝代：明

万里云收海宇晴，海东月照海西城。金杯满泛春霞暖，绛蜡高烧午夜明。闾阜晚峰青簇簇，辽阳春水绿澄澄。个中风景堪行乐，何幸叨陪际世平。
和十八府翁纪善韵
作者：程通
朝代：明

几年灯火读书劳，一旦名成地位高。身辅东藩攀凤翼，风抟北极快鸿毛。皇风渐海远沾化，白日当天明见毫。好向青云树勋业，羞谈林下许由瓢。
和十六府徐纪善韵
作者：程通
朝代：明

驽骀焉敢趁骅骝，深愧相从逐去舟。藩辅树勋谁第一，殿廷射策尔为头。风涛何事羁行色，景物从教动客愁。今日浪平川若练，片帆摇曳过邳州。
和同官韵
作者：程通
朝代：明

底事年年应候来，乾坤荡扫净氛埃。挽回一气非无力，发育群生讵有胎。弱柳窥春开翠眼，落花飞雪点瑶台。几翻掠海冲归雁，阵阵纵横字字杯。
和吴典仪韵
作者：程通
朝代：明

几度宵衣坐达晨，出门常若对严宸。床头独赖诗书旧，天上重沾雨露新。未有涓埃酬圣德，徒工雕刻忝词臣。声诗感动君王喜，一笑恬然满国春。
和徐指挥韵
作者：程通
朝代：明

火城光绕御堤长，百辟趋朝佩有锵。文武分陪班每近，地天交泰运弥昌。琼林锡宴恩波重，彩笔题诗翰墨香。深羡将军承宠异，好殚忠赤对休光。
和曹先生体民韵
作者：程通
朝代：明

邂逅忽相遇，从容不忍离。剧谈当日事，还动故乡思。江左卜邻近，辽西识面迟。从今永为好，如发复如丝。萍水他乡客，匆匆会复离。会时真可乐，别后重相思。天晚酒醒后，月明人睡迟。谁云我情绪，曾不及游丝。
和曹先生体民韵·其一
作者：程通
朝代：明

邂逅忽相遇，从容不忍离。剧谈当日事，还动故乡思。江左卜邻近，辽西识面迟。从今永为好，如发复如丝。
和曹先生体民韵其二
作者：程通
朝代：明
体裁：五言律诗

萍水他乡客，匆匆会复离。会时真可乐，别后重相思。天晚酒醒后，月明人睡迟。谁云我情绪，曾不及游丝。
和曹先生春游韵
作者：程通
朝代：明

载酒出城去，春山乐胜游。风轻云淡淡，冰泮水悠悠。我幸逢青眼，公无叹白头。抚时须尽兴，一醉两忘忧。
和曹先生韵
作者：程通
朝代：明

不见先生重有怀，相逢一笑旅颜开。也曾并辔春游去，更复连床夜话来。海上交情谁第一，江西诗派尔为魁。从今愿托金兰契，勿谓高明弃谫才。
和曹同官韵
作者：程通
朝代：明

书就桃符第二联，殷勤整佩去朝天。五更待漏衣冠盛，一气回春草木鲜。烛影荧煌帘影动，颂声洋溢乐声连。小臣何幸逢今日，遥捧霞觞祝永年。
和曹同官韵
作者：程通
朝代：明

陆地芙蓉五夜开，无人不道看灯来。六鳌背上山连海，双凤声中月满台。风送玉梅晴有雪，星流火树迥无埃。自怜庐处宁同赏，勉和新诗当酒杯。
和朱引礼韵
作者：程通
朝代：明

海宇清宁氛祲收，大明于赫迈虞周。天生圣主八千岁，春到皇家第一州。济济佩声臣北面，曈曈日色殿东头。承恩归去添诗兴，倚遍东风十二楼。
和朱训导韵
作者：程通
朝代：明

江梅消息兆先天，便觉阳和布海边。世上有生皆德泽，辽东无处不桑田。蓬莱仙阙三山晓，杨柳人家万井烟。真是太平新景象，愿将史笔纪尧年。
和王典簿韵
作者：程通
朝代：明

仁风浩浩播华风，玉帛车书四海同。星列官班皆拱北，天临帝座在当中。君臣道与三阳泰，宇宙回春一气充。皞皞熙熙名不得，惟知大庇悉帡幪。
和王典簿韵
作者：程通
朝代：明

佩声徐步上瑶池，高阁稀闻昼漏迟。馀腊都从爆竹去，先春又报早梅知。九重日月悬双阙，千载风云庆一时。盛世唐虞今复见，赓歌才罢又赓诗。
和王典簿韵
作者：程通
朝代：明

落落银钩灿灿诗，独收虹彩夜光迟。侍臣染翰供青简，中使传宣下赤墀。晓露均沾恩赐日，春风斜倚醉归时。自惭报主无涓滴，舞忭遥称万寿卮。
和王长史韵
作者：程通
朝代：明

万里无云海宇晴，太平景象自分明。重关已放金吾禁，五夜从催玉漏声。莲朵光摇星斗灿，柳梢阴转月盘倾。东风是处堪行乐，王道而今似砥平。
和紫虚丹房二十首
作者：程通
朝代：明

北镇闾山壮且峨，控临朔漠与儋罗。野无狐鼠能潜穴，海有蛟龙或戏波。花木不嫌三月少，蓬莱偏近五云多。皇王自得安边策，何用神兵夜馘魔。雨晴钟阜捲烟绡，削出芙蓉朵朵娇。龙虎盘旋千古地，凤凰鸣和九成箫。幸逢尧舜重临扆，笑杀巢由独挂瓢。自是我朝无弃物，林泉隐逸一时招。山南山北有台莱，蔼蔼王多吉士来。三策未能专汉室，千金何独羡燕台。明朝道德乾坤大，经世文章日月回。惭愧微臣叨典翰，床头笔砚肯生埃。帘底微风扇底招，飘然逸思共迢遥。功名争及青年立，诗酒休将白昼消。骐骥超群终泛驾，鹍鹏得志便摩霄。昔人曾惜分阴去，好把膏油继晷烧。退朝行殿侍吟坛，剪烛吟诗到夜残。一胆信知如斗大，寸心还欲似天宽。文章李杜齐名易，勋业伊周接踵难。深荷国恩无以报，几回兴念几忘餐。有虞封后几春秋，王气今腾冷气收。万仞峰高云在手，九重天近日当头。金山倚北烟尘息，辽水朝东昼夜流。臣子有怀终报国，未应与世共沉浮。蚤岁驰声翰墨场，君恩一饭岂能忘。桂香已占中秋月，菊老犹禁晚节霜。内展经纶资治道，外扬威武控遐方。夜来有气冲牛斗，知是文章是剑光。五夜天阶炳六符，圣恩承运启皇图。华夷仰日恩倾戴，阊阖排云许叫呼。李白万言曾倚马，王乔双舄解飞凫。自惭学浅才如线，敢望连篇若贯珠。双峰列翠近宫城，猿鹤亲人惯不惊。万壑烟霞抟曙色，五更风雨送潮声。时平不动干戈事，春作方兴耒耜耕。暇日凭高重回首，玉京迢递五云横。丹墀射策对延英，骑马看花快此情。千载后无双国士，十年前是一书生。胸蟠星斗当中贯，气与冰霜彻底清。最喜君恩容进步，春风环佩响瑶琼。幽居治业几何年，笔表为耕纸作田。云路有梯终稳步，灵台无物自虚圆。杨花解作三春雪，榆荚空飞九府钱。堪笑子阳非远见，区区只认井中天。磊落胸怀灿若玑，乘风直欲叩重扉。函关几日青牛度，华表千年白鹤归。顷刻开花那见种，等閒栽橘便成围。莫言幻语惊盲聩，信有先天造化机。林花雨过锦成机，岩壑云生石有衣。烟外数村牛马息，天中双阙凤凰飞。清朝蜃气连沧海，薄暮钟声出翠微。几度倚阑吟望处，翛然得意竟忘归。惜昔春秋似奕棋，而今喜遇太平时。千年泰运乾坤辟，万里仁风草木知。王国分茅仍胙土，皇家玉叶与金枝。宁边莫道无筹策，麾下英雄总健儿。清若冰兮直若弦，行须方正智须圆。寸心向日终殚赤，两鬓成霜不再玄。挟策每怀为世用，遗经还自得家传。材官谁似扬雄者，独步河东赋一篇。灯窗独坐夜忘眠，细玩扬雄草太玄。洞里有天非小景，山中无地不长年。向阳花木知春早，近水楼台得月先。妙趣悠然真自得，何须呼酒说龙泉。四时代谢迭寒温，阊阖阴阳不二门。天上碧桃应有种，月中丹桂本无根。海容川会方成大，渭合泾流未免浑。争似灵台明耿耿，寻常不受一尘昏。海上风来夏不炎，况多时雨送凉添。云收朔漠三千里，露出闾山一两尖。垂柳道清鸾捧驾，落花泥软燕穿帘。夜深独倚阑干望，玉挂东南半廓蟾。宇宙茫茫无始终，辽西开国壮王宫。凤声清夜双箫月，牛背斜阳一笛风。波浪不生沧海静，云霾都散碧山空。太平无事民安业，会见陈陈粟腐红。华发蟾宫第一枝，西风八月正中时。三场我己曾酣战，一字谁云不疗饥。龙种自来天上出，豹斑未许管中窥。不须更问承恩处，浩浩波光满凤池。
和紫虚丹房二十首·其一
作者：程通
朝代：明

北镇闾山壮且峨，控临朔漠与儋罗。野无狐鼠能潜穴，海有蛟龙或戏波。花木不嫌三月少，蓬莱偏近五云多。皇王自得安边策，何用神兵夜馘魔。
和紫虚丹房二十首其七
作者：程通
朝代：明
体裁：七言律诗

蚤岁驰声翰墨场，君恩一饭岂能忘。桂香已占中秋月，菊老犹禁晚节霜。内展经纶资治道，外扬威武控遐方。夜来有气冲牛斗，知是文章是剑光。
和紫虚丹房二十首其三
作者：程通
朝代：明
体裁：七言律诗

山南山北有台莱，蔼蔼王多吉士来。三策未能专汉室，千金何独羡燕台。明朝道德乾坤大，经世文章日月回。惭愧微臣叨典翰，床头笔砚肯生埃。
和紫虚丹房二十首其九
作者：程通
朝代：明
体裁：七言律诗

双峰列翠近宫城，猿鹤亲人惯不惊。万壑烟霞抟曙色，五更风雨送潮声。时平不动干戈事，春作方兴耒耜耕。暇日凭高重回首，玉京迢递五云横。
和紫虚丹房二十首其二
作者：程通
朝代：明
体裁：七言律诗

雨晴钟阜捲烟绡，削出芙蓉朵朵娇。龙虎盘旋千古地，凤凰鸣和九成箫。幸逢尧舜重临扆，笑杀巢由独挂瓢。自是我朝无弃物，林泉隐逸一时招。
和紫虚丹房二十首其二十
作者：程通
朝代：明
体裁：七言律诗

华发蟾宫第一枝，西风八月正中时。三场我己曾酣战，一字谁云不疗饥。龙种自来天上出，豹斑未许管中窥。不须更问承恩处，浩浩波光满凤池。
和紫虚丹房二十首其五
作者：程通
朝代：明
体裁：七言律诗

退朝行殿侍吟坛，剪烛吟诗到夜残。一胆信知如斗大，寸心还欲似天宽。文章李杜齐名易，勋业伊周接踵难。深荷国恩无以报，几回兴念几忘餐。
和紫虚丹房二十首其八
作者：程通
朝代：明
体裁：七言律诗

五夜天阶炳六符，圣恩承运启皇图。华夷仰日恩倾戴，阊阖排云许叫呼。李白万言曾倚马，王乔双舄解飞凫。自惭学浅才如线，敢望连篇若贯珠。
和紫虚丹房二十首其六
作者：程通
朝代：明
体裁：七言律诗

有虞封后几春秋，王气今腾冷气收。万仞峰高云在手，九重天近日当头。金山倚北烟尘息，辽水朝东昼夜流。臣子有怀终报国，未应与世共沉浮。
和紫虚丹房二十首其十
作者：程通
朝代：明
体裁：七言律诗

丹墀射策对延英，骑马看花快此情。千载后无双国士，十年前是一书生。胸蟠星斗当中贯，气与冰霜彻底清。最喜君恩容进步，春风环佩响瑶琼。
和紫虚丹房二十首其十一
作者：程通
朝代：明
体裁：七言律诗

幽居治业几何年，笔表为耕纸作田。云路有梯终稳步，灵台无物自虚圆。杨花解作三春雪，榆荚空飞九府钱。堪笑子阳非远见，区区只认井中天。
和紫虚丹房二十首其十七
作者：程通
朝代：明
体裁：七言律诗

四时代谢迭寒温，阊阖阴阳不二门。天上碧桃应有种，月中丹桂本无根。海容川会方成大，渭合泾流未免浑。争似灵台明耿耿，寻常不受一尘昏。
和紫虚丹房二十首其十三
作者：程通
朝代：明
体裁：七言律诗

林花雨过锦成机，岩壑云生石有衣。烟外数村牛马息，天中双阙凤凰飞。清朝蜃气连沧海，薄暮钟声出翠微。几度倚阑吟望处，翛然得意竟忘归。
和紫虚丹房二十首其十九
作者：程通
朝代：明
体裁：七言律诗

宇宙茫茫无始终，辽西开国壮王宫。凤声清夜双箫月，牛背斜阳一笛风。波浪不生沧海静，云霾都散碧山空。太平无事民安业，会见陈陈粟腐红。
和紫虚丹房二十首其十二
作者：程通
朝代：明
体裁：七言律诗

磊落胸怀灿若玑，乘风直欲叩重扉。函关几日青牛度，华表千年白鹤归。顷刻开花那见种，等閒栽橘便成围。莫言幻语惊盲聩，信有先天造化机。
和紫虚丹房二十首其十五
作者：程通
朝代：明
体裁：七言律诗

清若冰兮直若弦，行须方正智须圆。寸心向日终殚赤，两鬓成霜不再玄。挟策每怀为世用，遗经还自得家传。材官谁似扬雄者，独步河东赋一篇。
和紫虚丹房二十首其十八
作者：程通
朝代：明
体裁：七言律诗

海上风来夏不炎，况多时雨送凉添。云收朔漠三千里，露出闾山一两尖。垂柳道清鸾捧驾，落花泥软燕穿帘。夜深独倚阑干望，玉挂东南半廓蟾。
和紫虚丹房二十首其十六
作者：程通
朝代：明
体裁：七言律诗

灯窗独坐夜忘眠，细玩扬雄草太玄。洞里有天非小景，山中无地不长年。向阳花木知春早，近水楼台得月先。妙趣悠然真自得，何须呼酒说龙泉。
和紫虚丹房二十首其十四
作者：程通
朝代：明
体裁：七言律诗

惜昔春秋似奕棋，而今喜遇太平时。千年泰运乾坤辟，万里仁风草木知。王国分茅仍胙土，皇家玉叶与金枝。宁边莫道无筹策，麾下英雄总健儿。
和紫虚丹房二十首其四
作者：程通
朝代：明
体裁：七言律诗

帘底微风扇底招，飘然逸思共迢遥。功名争及青年立，诗酒休将白昼消。骐骥超群终泛驾，鹍鹏得志便摩霄。昔人曾惜分阴去，好把膏油继晷烧。
和翁纪善韵
作者：程通
朝代：明

云隔东江远，风高塞北寒。游人归未得，愁思满征鞍。
和胡公韵
作者：程通
朝代：明

辽国天开万世基，坐临朔漠控边陲。君王茂对春多福，黎庶深祈岁不饥。鸣凤来仪丹凤阙，流霞溢美紫霞卮。仁风化日均舒畅，品物熙熙蔼德辉。一气回钧万事新，由来元旦属初旬。岁除癸丑年丁丑，月建壬寅日甲寅。春满龙颜熙日角，云屯虎旅定天垠。忝陪东序遥瞻拜，耿耿丹心拱北宸。
和胡公韵·其一
作者：程通
朝代：明

辽国天开万世基，坐临朔漠控边陲。君王茂对春多福，黎庶深祈岁不饥。鸣凤来仪丹凤阙，流霞溢美紫霞卮。仁风化日均舒畅，品物熙熙蔼德辉。
和胡公韵其二
作者：程通
朝代：明
体裁：七言律诗

一气回钧万事新，由来元旦属初旬。岁除癸丑年丁丑，月建壬寅日甲寅。春满龙颜熙日角，云屯虎旅定天垠。忝陪东序遥瞻拜，耿耿丹心拱北宸。
和胡纪善元宵韵
作者：程通
朝代：明

结綵移来海上山，游人耽赏不知还。锦城信在繁华里，紫府祇违咫尺间。爆竹殷雷声起蛰，落梅飞雪解生寒。朝端亦有登瀛者，步步春风玉佩珊。
和钟纪善韵
作者：程通
朝代：明

十日春来十日晴，正宜扈驾历边城。松篁不逐春风媚，花萼相辉昼日明。双凤齐飞云锦丽，六鳌不动海波澄。回朝正笏详敷奏，天下如今已太平。
和靖江府胡典仪韵
作者：程通
朝代：明

驾扈游诸国，经秋又涉春。关山知有许，瀚海阔无津。古塞风光别，长亭月色新。论诗劳奖借，一语重千钧。
和靖江府钟纪善韵·其一
作者：程通
朝代：明

马蹄辙迹遍天垠，开国承家喜有人。自古金陵多王气，当今紫塞少氛尘。鳌头跨海放怀阔，马上看山得句频。济济从官多似雨，长杨有赋莫如君。
和靖江府钟纪善韵·其三
作者：程通
朝代：明

滁阳省视又辽阳，明日都门促去装。龙驭九重瞻日月，马蹄万里踏冰霜。来时朔雪山阴白，归路东风柳色黄。谣俗已知君采纳，回朝敷奏达明光。
和靖江府钟纪善韵·其二
作者：程通
朝代：明

辽东望江左，荡荡是天衢。日侍亲王驾，云从长者车。歌曾誇白雪，酒不羡黄垆。归向朝端说，今吾非故吾。
和靖江府钟纪善韵·其二
作者：程通
朝代：明

辽东望江左，荡荡是天衢。日侍亲王驾，云从长者车。歌曾誇白雪，酒不羡黄垆。归向朝端说，今吾非故吾。马蹄辙迹遍天垠，开国承家喜有人。自古金陵多王气，当今紫塞少氛尘。鳌头跨海放怀阔，马上看山得句频。济济从官多似雨，长杨有赋莫如君。滁阳省视又辽阳，明日都门促去装。龙驭九重瞻日月，马蹄万里踏冰霜。来时朔雪山阴白，归路东风柳色黄。谣俗已知君采纳，回朝敷奏达明光。
和韩同年
作者：程通
朝代：明

诗礼承家子，经筵侍讲臣。知公全此职，愧我独何人。雨露恩非浅，春辉德至纯。死生存一感，得不在君亲。
和韵
作者：程通
朝代：明

愁蹙眉端并两峰，形容枯槁更龙钟。可怜彩服翻成布，宁效囊锥立见锋。臣子涓埃何补报，君亲天地有包容。生平志愿何时了，能不忧心重有忡。
和项公立秋韵
作者：程通
朝代：明

梧桐飘一叶，四海总知秋。已喜河山静，还惊岁月流。籁声风不定，凉气雨初收。借问衡阳雁，飞飞若为谋。
和项公韵
作者：程通
朝代：明

东风破腊透先春，便觉眼前生意新。磅礴一元无外道，明良千载有同寅。衣冠济济陪鹓侣，甲胄桓桓奋虎臣。共沐仁恩何补报，愿勤藩辅镇边垠。
和项公韵
作者：程通
朝代：明

圣德如天覆帱均，万方齐乐葛怀民。烛龙照夜明三界，笙凤吹春赛百神。银汉月浮鳌背雪，玉阶风滚马蹄尘。眼前多少生生意，总是东皇一至仁。
和项公韵
作者：程通
朝代：明

太平宇宙乐黎元，物物生生总是恩。香逐马蹄尘九市，光摇鳌背月千门。蓬莱咫尺天颜近，辽海东南地势坤。自是良宵浑不寐，寸丹还对紫薇垣。
和项公韵
作者：程通
朝代：明

穿林掠地盍如斯，莫是东君有意为。二十四番花信息，百千万国帝恩私。园桃花发机机锦，岸柳金拖缕缕丝。忽听上林莺啭晓，料应禽鸟得先知。
咏松明火
作者：程通
朝代：明

生长山林地，风霜阅岁深。凭谁为倾盖，使尔竟拔心。梁栋那成用，轩窗赖照临。大夫一封宠，光彩到于今。
夏夜
作者：程通
朝代：明

南风吹我襟，独坐邀明月。心事寄朱弦，可对青天说。
夜宴韩同年宅
作者：程通
朝代：明

王门更漏已沈沈，此夜相逢共醉吟。浩饮不辞非嗜酒，清狂时发为知心。诗因得趣联偏好，话到忘言意愈深。携手出门同一笑，春风和气蔼儒林。
奉使途中
作者：程通
朝代：明

轻云将雨洗尘泥，丹诏驰飞过小溪。草不知名随处发，鸟如相识出林啼。韶光明媚诗情逸，道路崎岖客思迷。回首亲闱在何许，白云缥缈太行西。
宴张指挥宅座中戏答操先生观画韵
作者：程通
朝代：明

不到故园今四载，从头点检看如何。东风昨夜回天地，还觉眼前生意多。
寄余舜卿和韵
作者：程通
朝代：明

遁迹林泉傲岁年，柴门三径竹娟娟。樽开北海客时过，日向东窗人尚眠。对月每怀犀玉表，因风忽坠锦云笺。凤凰台下思归客，何日重回乳水边。
寄周知县汝楫和韵
作者：程通
朝代：明

温如春煦凛如秋，王事惟勤靡慢游。系出濂溪家学在，泽敷乳邑治才优。关河有便书空寄，公馆无私恩莫酬。十二楼头明月夜，倚阑无任独绸缪。
寄彬上人
作者：程通
朝代：明

高僧话别忆匆匆，欲写相思意万重。乳水澄弘涵夜月，石门幽胜隐仙踪。寺深广福应难到，路入杨溪莫易逢。何日乘閒一相访，共听清论说降龙。
寄故人罗宪彰
作者：程通
朝代：明

胄馆交游已有年，新诗同和业同传。别来辽水东西地，望断山关咫尺天。塞雁阻云空问信，窗鸡叫月几忘眠。沈阳长史如相问，为道思君意惘然。
寄方希古
作者：程通
朝代：明

杜若满芳洲，怀人独倚楼。江天烟树迥，汉水暮云浮。气节惟吾友，才华孰汝俦。金陵分手后，远念日悠悠。
寄春坊汪鲁斋先生
作者：程通
朝代：明

晓列丹墀第一班，从容告老许休官。退辞凤阙荣冠盖，归把渔矶旧钓竿。台阁文章当世重，山林风月此身閒。秋来喜有南征雁，聊寄音书一问安。
寄春坊汪鲁斋先生
作者：程通
朝代：明

晓殿香风散玉除，春坊旭日照华居。出膺紫诰侪三老，归赐黄金踵二疏。馆阁文章新体制，山林风月旧琴书。芙蓉绛色青于染，何日抠趋访隐居。
寄汪育德斋
作者：程通
朝代：明

独倚江楼思怆然，乡心每与雁争先。吴山楚水隔千里，红叶黄花又一年。自叹微才终后学，敢图清誉继前贤。来书过尔相推许，宁不怀惭祖逖鞭。霜落吴江锦树稠，数声鸿雁海天秋。来书己尽乡中事，对景惟添客里忧。烱烱丹心思报国，星星白发觉盈头。人间回首深愁困，何日烟尘净北州。往事休论钓六鳌，乡心日日念同袍。雨馀种药连琼圃，风里听松响翠涛。湖海宦游人独远，丘园养素道弥高。自嗟碌碌成何补，双鬓年来已二毛。翠眉山下地仙家，门倚清流路转赊。夜静有时瞻北斗，日长无事注南华。橘泉秋雨涓涓玉，杏圃春风树树花。念我江湖为客久，何时归共醉流霞。公馀閒步楚江滨，何日归舟为问津。千里有怀嗟远道，一官无补赖同寅。岭云关树频年别，岸草汀花几度春。料得故园桃共李，几枝烟雨映城闉。
寄汪育德斋·其一
作者：程通
朝代：明

独倚江楼思怆然，乡心每与雁争先。吴山楚水隔千里，红叶黄花又一年。自叹微才终后学，敢图清誉继前贤。来书过尔相推许，宁不怀惭祖逖鞭。
寄汪育德斋其三
作者：程通
朝代：明
体裁：七言律诗

往事休论钓六鳌，乡心日日念同袍。雨馀种药连琼圃，风里听松响翠涛。湖海宦游人独远，丘园养素道弥高。自嗟碌碌成何补，双鬓年来已二毛。
寄汪育德斋其二
作者：程通
朝代：明
体裁：七言律诗

霜落吴江锦树稠，数声鸿雁海天秋。来书己尽乡中事，对景惟添客里忧。烱烱丹心思报国，星星白发觉盈头。人间回首深愁困，何日烟尘净北州。
寄汪育德斋其五
作者：程通
朝代：明
体裁：七言律诗

公馀閒步楚江滨，何日归舟为问津。千里有怀嗟远道，一官无补赖同寅。岭云关树频年别，岸草汀花几度春。料得故园桃共李，几枝烟雨映城闉。
寄汪育德斋其四
作者：程通
朝代：明
体裁：七言律诗

翠眉山下地仙家，门倚清流路转赊。夜静有时瞻北斗，日长无事注南华。橘泉秋雨涓涓玉，杏圃春风树树花。念我江湖为客久，何时归共醉流霞。
寄黄侍御克敬谪归
作者：程通
朝代：明

一封直上谪荥阳，三径归来菊未荒。白发喜沾新雨露，乌纱犹带旧风霜。梅梢初月供诗卷，溪上閒云伴钓航。莫谓山林真可乐，徵书还恐下岩廊。
寿王诗三十二韵
作者：程通
朝代：明

乾坤开泰运，日月丽皇明。圣主隆昌胤，贤王喜诞生。虹光流远渚，星影焕长庚。御阙千祥集，舆图万象呈。凤雏稀世出，龙种自天成。文武才兼济，经纶学更精。金枝连玉叶，棣弟及棠兄。笔底挥珠玉，胸中富甲兵。分符宜受命，属籍早题名。胙土三韩广，宸章九爵荣。神威清北塞，王气接南京。天启雄藩地，云屯细柳营。坐朝端黼黻，为国秉钧衡。纳谏开言路，推心悦众情。和风施化雨，善政蔼仁声。德胜丘山重，恩覃草木轻。华并夷一统，河与海双清。黉序兴弦诵，田园遂凿耕。陇云秋有望，烽火岁无惊。皞皞无怀氏，熙熙葛天民。四维同巩固，万世保升平。矧兹群执事，总是一时英。朱紫辉袍锦，璁珩曳佩琼。羽旄参鹤驾，象管答鸾笙。绛蜡莲蕖灿，霞觞竹叶倾。五花西域马，百啭上林莺。报曙传鸡唱，赓歌宴鹿鸣。微臣何大幸，平步似登瀛。莫既揄扬力，惟深颂祷诚。佳辰多吉庆，洪祚永康宁。辽水水光绿，闾山山色青。愿将此情意，敬上八千龄。
岁寒三友
作者：程通
朝代：明

万木凋零色巳非，独留三友共为期。生无桃李春风面，总是冰霜晏岁姿。士到穷时存节义，物从静处见真机。高人不厌相看处，默坐幽斋漫赋诗。
庆太守门人韩渊侍亲其兄从戍故弟得以归养
作者：程通
朝代：明

二妙武文异，一门忠孝俱。青宫陈奏牍，綵服照庭除。脍鲤晨调馔，焚膏夜读书。他时树勋业，远大志何如。
忆甥金公允
作者：程通
朝代：明

异乡重会喜何胜，蓦地分携倍失惊。三口能成妻子托，百年还是舅甥情。望迷关树知云隔，倚遍楼阑对月明。近得好音深可慰，圣恩还与旧时名。
怀古
作者：程通
朝代：明

乘暇须登百尺楼，兴亡满眼思悠悠。天高地下今犹昔，暑往寒来春复秋。世事无情毛鬓改，关河有路利名忧。遥思广武英雄日，赤壁烟消酒一瓯。
恶蚊
作者：程通
朝代：明

旅馆疏窗暑正炎，飞蚊无数恼人眠。成群夜出晴檐下，逐阵雷鸣客枕边。任是终宵高秉烛，也须微暮略薰烟。乾坤幻化何时息，直待西风九月天。
投壶
作者：程通
朝代：明

佳客乘閒兴味清，投壶深院响铮铮。飞梭跃矢心身正，定鼎论筹揖让明。宾燕始终施旧礼，雅歌欢笑罚深觥。祭遵昔日虽军旅，对尔犹堪悦性情。
挽章生文喜
作者：程通
朝代：明

学不成名志肯休，奈何天意拂人谋。封章未达黄金殿，作记先登白玉楼。夜雨西窗閒笔砚，秋风荒冢自松楸。十年高谊今安在，不觉沾衣涕泪流。
敬和七夕韵
作者：程通
朝代：明

风动微凉几席清，良宵并赏酒频倾。人传牛女双星会，我爱蟾蜍半郭明。汉苑蛛丝应得巧，玉关雁信忽闻声。君王对景多诗句，臣愧凡材和不成。
敬和万马图
作者：程通
朝代：明

高蹄骏马万为群，异色殊形赋与恩。功著丹青身外事，毛殷汗血晕边存。草堤折队疑星散，沙道成行若电奔。想是平胡多效力，图形千古照乾坤。
敬和元宵诗
作者：程通
朝代：明

灯月楼台远近间，千门万户不须关。谩歌白雪无双调，稳步青云第二山。酒色暖涪春色嫩，梅花晴衮雪花寒。太平同乐惟瞻仰，咫尺天颜是圣颜。
敬和元宵韵
作者：程通
朝代：明

三五良宵春占先，太平风景乐元年。一轮光满千分月，九市灯辉五色莲。紫陌游龙尘里马，玉楼醉客画中仙。君王欢赏成佳句，高出寻常几万千。
敬和元日韵
作者：程通
朝代：明

鸿胪当殿赞朝仪，百辟衣冠拜玉墀。天地三阳开泰日，华夷一统大明时。皇皇圣主恩涵育，穆穆贤王敬缉熙。何幸小臣逢盛事，承筐玉帛骏奔驰。
敬和双头莲房
作者：程通
朝代：明

二乔相并洗红妆，含美包羞有异香。一律持身分孕秀，双盘捧子竞呈祥。镜台对面朝朝似，介胄骈头个个昌。应为防秋心亦苦，重围各自保封疆。
敬和尚义堂诗韵
作者：程通
朝代：明

臣子须知仁义先，敢云卑末两能全。侧身天地求无愧，托迹培塿莫有传。拟易漫同扬子宅，怜贫安得范文田。君王下赠琼瑶句，蓬壁生辉韵更绵。
敬和文房四宝
作者：程通
朝代：明

商盘周鼎镇神州，宝剑森严杂佩钩。篆出籀斯能有几，法推羲献更无俦。长戈壮士千钧力，树老寒藤万丈头。划若蛟龙动风雨，天池飞跃肯淹留。
敬和春景韵
作者：程通
朝代：明

东皇布德育群生，二月仁风遍海城。原上草青堪放马，墙头柳绿可藏莺。一尘不作天如洗，万景俱新日与明。朝退玉阶无个事，杖藜时向小桥行。新诗同和酒同酣，三月才过十又三。红日腾光辽海上，白云回首大江南。一生心地常摅赤，八品官袍尚著蓝。君宠母恩俱未报，几回兴念几停骖。
敬和春景韵·其一
作者：程通
朝代：明

东皇布德育群生，二月仁风遍海城。原上草青堪放马，墙头柳绿可藏莺。一尘不作天如洗，万景俱新日与明。朝退玉阶无个事，杖藜时向小桥行。
敬和春景韵其二
作者：程通
朝代：明
体裁：七言律诗

新诗同和酒同酣，三月才过十又三。红日腾光辽海上，白云回首大江南。一生心地常摅赤，八品官袍尚著蓝。君宠母恩俱未报，几回兴念几停骖。
敬和春雪诗韵
作者：程通
朝代：明

东风吹雪遍埏垓，晓起推窗赏看来。三白定占春麦熟，六花不让早梅开。连营旧是青毡帐，立地新成白玉台。谁忆长安有贫者，红炉煖阁为停杯。
敬和桃花马图
作者：程通
朝代：明

渥洼龙种自源源，生带桃花片片圆。浴罢胭脂抟锦重，战归汗血透痕鲜。嘶风玄观踪难觅，踏雪蓝关马不前。偏称一鞭丝柳软，东风驰逐赏春天。
敬和留别诗韵
作者：程通
朝代：明

春风花萼倍辉明，可是寻常昆弟情。鸾驾往来知意密，龙章烜赫荷恩荣。辽宁两国同封守，文武千官尽送迎。徐水闾山高且远，愿言禧祚与渠平。闾阜之山秀且高，凌河之水胜葡萄。水光山色堪图画，柳绿花红映锦袍。两府东西停鹤驾，三军先后拥氂旄。小臣叨在从官列，鞍马驱驰岂惮劳。祖道宏开毡帐高，当筵举盏醉葡萄。日辉棣萼霞舒锦，风捲杨花雪点袍。分手河梁犹驻马，驰心关树剧悬旄。闾山徐水无多远，来往宁辞从者劳。
敬和留别诗韵·其一
作者：程通
朝代：明

春风花萼倍辉明，可是寻常昆弟情。鸾驾往来知意密，龙章烜赫荷恩荣。辽宁两国同封守，文武千官尽送迎。徐水闾山高且远，愿言禧祚与渠平。
敬和留别诗韵其三
作者：程通
朝代：明
体裁：七言律诗

祖道宏开毡帐高，当筵举盏醉葡萄。日辉棣萼霞舒锦，风捲杨花雪点袍。分手河梁犹驻马，驰心关树剧悬旄。闾山徐水无多远，来往宁辞从者劳。
敬和留别诗韵其二
作者：程通
朝代：明
体裁：七言律诗

闾阜之山秀且高，凌河之水胜葡萄。水光山色堪图画，柳绿花红映锦袍。两府东西停鹤驾，三军先后拥氂旄。小臣叨在从官列，鞍马驱驰岂惮劳。
敬和芦花韵
作者：程通
朝代：明

渔村近远鹤汀傍，一阵风来一阵狂。苍雪捲晴江月冷，白云收影水天长。海鸥冲落头先白，塞雁衔来喙亦香。钓叟夜深迷却路，归舟带得半帆霜。
敬和题宗谱韵
作者：程通
朝代：明

新安善政见攀辕，况托遗孤赵祀延。忠义一门原有自，云仍百代可无贤。簪缨不乏如云盛，文彩犹存炳日鲜。何幸君王为题品，共然声价倍当年。自从五马渡江陵，赐第黄墩我氏兴。一本万殊原滚滚，千孙亿子自绳绳。箕裘绍业思无坠，文献传家信有徵。珍重王章蒙宠锡，垂光终古照云仍。
敬和题宗谱韵·其一
作者：程通
朝代：明

新安善政见攀辕，况托遗孤赵祀延。忠义一门原有自，云仍百代可无贤。簪缨不乏如云盛，文彩犹存炳日鲜。何幸君王为题品，共然声价倍当年。
敬和题宗谱韵其二
作者：程通
朝代：明
体裁：七言律诗

自从五马渡江陵，赐第黄墩我氏兴。一本万殊原滚滚，千孙亿子自绳绳。箕裘绍业思无坠，文献传家信有徵。珍重王章蒙宠锡，垂光终古照云仍。
敬贺元日韵
作者：程通
朝代：明

泰运君臣共履端，弘敷五福兆民安。天开夏正壬寅统，气转春阳甲木干。五色祥云舒凤翼，万年寿酒上龙颜。微臣瞻仰勤三祝，社稷尊崇等泰山。
敬贺千秋诗韵
作者：程通
朝代：明

璇霄昨夜灿文星，知是吾王寿且宁。龙衮九章临玉座，鹓班百职拜彤庭。香腾晓雾浮佳气，物被春风播德馨。何幸小臣逢盛世，愿伸歌颂祝千龄。
敬赋双头莲房
作者：程通
朝代：明

挺身己自出泥污，况复同根更并居。兄弟重闱青帐幕，子孙齐见黑头颅。秋风太华名双美，夜月西湖影不孤。喜遇时来连采纳，为君开抱献联珠。
敬赓松图韵
作者：程通
朝代：明

山林无分著盘垠，特向舆图为现真。琥珀长生千岁寿，龙颜不老四时春。金枝捧日多承荫，玉柱擎天独立身。大展明堂遥觐处，丹青彷佛见仪神。
春三月奉使临清
作者：程通
朝代：明

三月正当初一日，驱驰王事上临清。马蹄踪迹追风去，锦服联翩照日明。花不知名随路发，鸟如相识向人鸣。行行西出榆林外，才过长亭又几程。
春日即景
作者：程通
朝代：明

乾坤淑气正融和，九十韶光一半过。生意总归新草木，坚冰一洗旧江河。日笼晴霭红披锦，水著微风绿皱波。最喜田家得生理，村村牛背牧童歌。
春日闻唐比部将至荆州
作者：程通
朝代：明

每忆唐求思渺然，别离何似路三千。今朝喜得南来使，报道相逢二月天。几载相逢见面难，祗凭尺素报平安。江陵不日君须到，春月春花好共看。
春日闻唐比部将至荆州·其一
作者：程通
朝代：明

每忆唐求思渺然，别离何似路三千。今朝喜得南来使，报道相逢二月天。
春日闻唐比部将至荆州其二
作者：程通
朝代：明
体裁：七言绝句

几载相逢见面难，祗凭尺素报平安。江陵不日君须到，春月春花好共看。
春风
作者：程通
朝代：明

春来三十日，无日不东风。入水波添绿，穿林花放红。气周亭毒表，人在泰和中。借问伊谁力，冥冥有太空。
松图
作者：程通
朝代：明

毵然苍发数株松，一夜移来堂壁中。老干尚存千古雪，仙花不落半岩风。踏枝几误寻巢鹤，跨涧多疑出海龙。自昔大夫荣宠后，至今华翰侈遗封。
桃花马
作者：程通
朝代：明

骅骝踏遍武陵春，带得繁英自满身。万点落红霞有晕，四蹄攒白玉无尘。自来龙种真仙种，谁识花神是枥神。醉倚东风归洞口，错疑游子作刘晨。
梦萱吟
作者：程通
朝代：明

朝望天南云，暮思北堂老。展转不得寐，恻然伤怀抱。有梦到门闾，宛然见萱草。秋风忽披拂，颜色宁复好。觉来坐蓬窗，忧心有如捣。泪坠沾衣裳，天空月正皎。
梦还家
作者：程通
朝代：明

故乡南望路偏赊，清梦无时不到家。僮仆出门迎旧主，稚儿环膝献新茶。庭前萱草春仍绿，阶下长杨暖正花。惊觉不胜愁绝处，柳梢明月照窗纱。
次徐知事韵寿曹先生
作者：程通
朝代：明

春满乾坤万物辉，先生佳诞适斯时。仙花光动盈颠发，朋酒香风上寿卮。戏彩有人真可乐，杜门无事更何思。自惭碌碌尘途客，趋贺无因只寄诗。
次稚周岁
作者：程通
朝代：明

去年奔道路，今日奉衰麻。生汝一周至，感予三叹嗟。桑弧先见志，诗礼可承家。唯愿早成立，贤能胜阿爹。
次诸公见赠诗韵
作者：程通
朝代：明

忠孝男儿合两图，如何欲进又踟蹰。王来海上初开国，亲在江南久倚闾。宣力几曾能汗马，报恩万不及慈乌。几回终夜空长叹，似觉中心半负初。友谊如公世亦稀，久交那忍遽相离。袂当分处情偏恋，马欲前时思愈迟。本拟雪松坚晚操，奈何风木动秋悲。深知不尽绸缪意，定计青云作后期。
次诸公见赠诗韵·其一
作者：程通
朝代：明

忠孝男儿合两图，如何欲进又踟蹰。王来海上初开国，亲在江南久倚闾。宣力几曾能汗马，报恩万不及慈乌。几回终夜空长叹，似觉中心半负初。
次诸公见赠诗韵其二
作者：程通
朝代：明
体裁：七言律诗

友谊如公世亦稀，久交那忍遽相离。袂当分处情偏恋，马欲前时思愈迟。本拟雪松坚晚操，奈何风木动秋悲。深知不尽绸缪意，定计青云作后期。
次陈奉祠留别诗韵
作者：程通
朝代：明

有分同朝参帝子，无人不道似神仙。正当辽海联居日，又是滁阳建国年。马首云山千里远，鸟啼烟树百花妍。欲知此后相思处，月照西窗夜未眠。
次韩公韵
作者：程通
朝代：明

寻常退食自公馀，坐话行吟肯暂违。正好恊恭参内治，不堪闻讣独南归。霜花惨冽愁如绪，风木悲凉泪湿衣。赖有高文能发越，顿令行色倍增辉。
次项公见示雪中诗韵
作者：程通
朝代：明

天娥剪水作飞琼，散乱随风片片轻。草木霎时春共老，乾坤入夜昼同明。蓝关征马千年事，剡水扁舟万古情。翻笑海滨游猎者，归来何处觅行营。天雨黄金久不逢，翻成玉屑解漫空。都传先腊六花见，准拟明年二麦丰。灞上蹇驴誇孟老，池边鹅鸭袭吴宫。右教武子能寒奈，绝胜囊萤几倍功。大凌河上喜初逢，洪武壬申十月冬。下榻有时曾共卧，行轩无处不相从。颠狂忍看风前絮，贞固深嘉雪后松。不但论交成白首，还期匡国尽丹衷。
次项公见示雪中诗韵·其一
作者：程通
朝代：明

天娥剪水作飞琼，散乱随风片片轻。草木霎时春共老，乾坤入夜昼同明。蓝关征马千年事，剡水扁舟万古情。翻笑海滨游猎者，归来何处觅行营。
次项公见示雪中诗韵其三
作者：程通
朝代：明
体裁：七言律诗

大凌河上喜初逢，洪武壬申十月冬。下榻有时曾共卧，行轩无处不相从。颠狂忍看风前絮，贞固深嘉雪后松。不但论交成白首，还期匡国尽丹衷。
次项公见示雪中诗韵其二
作者：程通
朝代：明
体裁：七言律诗

天雨黄金久不逢，翻成玉屑解漫空。都传先腊六花见，准拟明年二麦丰。灞上蹇驴誇孟老，池边鹅鸭袭吴宫。右教武子能寒奈，绝胜囊萤几倍功。
次项公送别韵就别陈奉祠诸公
作者：程通
朝代：明

百岁交情自古难，才于好处又间关。有诗留别知君厚，无物赠行非我悭。杯酒忍听三叠曲，片云知隔几重山。天高海阔多鸿雁，无惜音书数往还。
次项公韵
作者：程通
朝代：明

久客辽西苦厌尘，岁寒傲过喜逢春。江河二月坚冰泮，天地一元生物新。怀母愁添堂北草，爱君思献涧中芹。宦途谁是知心者，赖有斯文骨肉亲。
次项公韵
作者：程通
朝代：明

补衮何曾效寸丝，望云空尔重怀思。生来两事犹违愿，话别三秋又在期。江海飘蓬无定迹，风霜落木可胜悲。也知此去重来日，桃李春明万锦机。
正旦
作者：程通
朝代：明

璇玑悬斡有神功，一气潜回十日冬。宝历天颁春正月，车书云集大明宫。三元令节三阳泰，万寿君王万福同。臣忝鸳班遥拜贺，佩声随步玉阶东。
爆竹
作者：程通
朝代：明

此生循约束，烈性慎几微。容物非无量，通玄更有机。当场吐霏屑，满眼生光辉。平地一声起，传扬到处知。
瓜洞钟灵
作者：程通
朝代：明

脉自昆崙体气分，悠悠到此聚瓜英。花开洞口藤馀艳，泉落云根露欲凝。矾石不如些个润，青门何似此中馨。谩矜天意呈佳致，须信人豪本地灵。
禅房夜坐
作者：程通
朝代：明

乘兴閒登万仞山，老禅迎宿纵清谈。灯燃金粟红光灿，座拥青莲宝像涵。鹤放芝田归静院，龙降秋水伏深潭。终宵月色如明昼，月断前峰锁翠岚。
秋夜
作者：程通
朝代：明

斗转银河久，窗虚玉露寒。夜深明月里，梦绕五云端。
立春
作者：程通
朝代：明

斗杓逢丑又回寅，且喜今朝庆立春。历自天朝颁正朔，阳随地气转鸿钧。人人共迓三阳至，处处咸欣万物新。从此书生勤努力，文章应不负吾身。
立秋
作者：程通
朝代：明

冉冉光阴逝水流，斗梢明夜转清秋。乾坤已觉炎威退，枕簟应知爽气浮。出塞飞鸿离北汉，辞巢语燕过南楼。井梧最是知消息，一叶飘飘不自由。
老人星
作者：程通
朝代：明

静夜沈沈月色明，遥瞻南极老人星。祥光分映连牛斗，瑞彩生辉耀丙丁。永为君王符万岁，式同臣子际千龄。昌图肇运雍熙治，皎皎横河四海宁。
自述
作者：程通
朝代：明

闾山苍翠挺双峰，王气相交秀气钟。一水东流环若带，五台西拱削如锋。乃知王业真天造，况喜君恩更海容。惭愧小臣今去国，可胜忻感与忧忡。
舟中
作者：程通
朝代：明

久客衡阳道，深秋汉水涯。千山霪雨息，孤棹晚风移。疏叶萧萧下，浮云片片随。长吟怀宋玉，心事遣谁知。
舟中阻风
作者：程通
朝代：明

不向亭衢跨紫骝，却从江上驾扁舟。风吹骇浪花翻雪，雨压低篷人俛头。一日行时三十里，寸心怀却万千愁。明朝水净天无际，高挂云帆出北州。
舟夜
作者：程通
朝代：明

滩声撼月向西风，木叶萧萧到短篷。无限秋怀孤枕客，村鸡啼晓水云中。
舟晚
作者：程通
朝代：明

江阔山容渺，天空树影微。孤舟明月夜，南望白云飞。
舟次潇湘
作者：程通
朝代：明

碧水连秋汉，丹枫映夕阳。扁舟歌楚些，早晚下潇湘。
芙蓉
作者：程通
朝代：明

一种芙蓉独自芳，数枝开向小池傍。妖娆艳色含朝露，寂寞幽容拒晓霜。西子有怀酣晚节，杨妃无语占秋光。江南九月萧萧雨，醉脸还愁褪晚妆。
荆州登楼
作者：程通
朝代：明

倚城高阁映湖天，此日登临一捲帘。翘首忽生千里思，慈颜一别又三年。岘首山边秋草生，巴江水上暮云横。北堂迢递空南望，一度登临一怆情。
荆州登楼·其一
作者：程通
朝代：明

倚城高阁映湖天，此日登临一捲帘。翘首忽生千里思，慈颜一别又三年。
荆州登楼其二
作者：程通
朝代：明
体裁：七言绝句

岘首山边秋草生，巴江水上暮云横。北堂迢递空南望，一度登临一怆情。
菊涧歌寄赠许子
作者：程通
朝代：明

幽人抱道翚山麓，临涧手植千朵菊。石涧水溢涌金波，灿烂光射幽人屋。餐英酌泉避俗諠，笑傲翚山无宠辱。适尔群芳摇落时，幽香喜喷满东篱。閒将白眼看尘世，细和渊明归去辞。
赏春
作者：程通
朝代：明

负却韶光知几年，偶从村馆对尊前。酒中春色归人面，风送花香入几筵。俄觉三春过二月，休论一斗直千钱。人生行乐应能几，醉后何妨伴月眠。
赓咏
作者：程通
朝代：明

微生因有幸，蚤岁忝陪臣。自近朝中主，都传天上人。才虽惭浅陋，心只抱忠纯。今日翻成别，何时复见亲。
赠余侍御
作者：程通
朝代：明

余子平生友，朝端孰汝俦。直声闻海宇，正气挺神州。月照乌台晓，霜凝白简秋。清时封事少，何以报宸旒。
赠陈太守
作者：程通
朝代：明

万丈文光贯斗牛，新安太守诧贤侯。朱幡影动溪山晓，紫府清闻天地秋。六邑苍生蒙化育，三年芹泮赖崇修。明时暂袖调羹手，指日承恩拜冕旒。
赠黄太守
作者：程通
朝代：明

皇明一统大书元，正值邦侯入觐年。五马嘶风行白昼，六龙扶日上青天。朝中礼乐衣冠盛，阁下文章政事全。莫道颍川功第一，古今何代不生贤。文章太守孰能俦，五马分符古列侯。骑从偶然过绩邑，鲰生何幸识荆州。桥头杨柳春先得，江上芦花雪未收。朝罢君恩应借寇，莫教父老永凝眸。
赠黄太守·其一
作者：程通
朝代：明

皇明一统大书元，正值邦侯入觐年。五马嘶风行白昼，六龙扶日上青天。朝中礼乐衣冠盛，阁下文章政事全。莫道颍川功第一，古今何代不生贤。
赠黄太守其二
作者：程通
朝代：明
体裁：七言律诗

文章太守孰能俦，五马分符古列侯。骑从偶然过绩邑，鲰生何幸识荆州。桥头杨柳春先得，江上芦花雪未收。朝罢君恩应借寇，莫教父老永凝眸。
赠齐千户奉丧回葬江西饶州
作者：程通
朝代：明

严父骑鲸飞上天，承家尚有子英年。一官护卫参王驾，万里奔丧问客船。辽海月明惊鹤唳，芝山天相得牛眠。故园襄事毋留恋，忠孝男儿要两全。
较猎
作者：程通
朝代：明

草深春暖马初肥，较猎平原晓合围。声振乾坤雷万鼓，影摇山岳火千旂。苍鹰攫兔林间下，野雉惊人马首飞。击射竞誇谁得隽，凯歌齐向月中归。
较猎
作者：程通
朝代：明

赫赫王师整且齐，奋扬威武保黔黎。三山日驭六鳌背，百道风尘万马蹄。士气雄飞王气合，阵云高压塞云低。明朝得隽回营去，金鼓一声辽海西。
过吕梁洪
作者：程通
朝代：明

舟过梁洪信险哉，中流屹若势崔嵬。狂澜震荡翻三级，怒气奔腾鼓万雷。姒禹施功遗迹在，卢公有记古碑颓。人间奇险应如此，不特瞿唐滟滪堆。
过韩氏先茔
作者：程通
朝代：明

之人骑鹤上苍冥，遗冢累累草自青。今日松楸成枳棘，当年勋业在朝廷。谩询故老家无类，犹见先贤碣有铭。馀恨不随流水去，行人呜咽不堪听。
送人赴举
作者：程通
朝代：明

持杯送别思悠悠，行赴科场礼最优。官样文章生笔底，巍然名誉占鳌头。十年事业成功早，万里鹍鹏得志秋。龙虎台前须宴赉，金花照耀日光浮。
送刘观文归广东省亲
作者：程通
朝代：明

南雄自昔多才杰，上国于今识俊英。三载贤关时雨化，片帆江浦暮潮平。风生丹桂秋天爽，露滴金茎夜气清。綵服翩翩拜家庆，须知忠孝足扬名。
送友归养
作者：程通
朝代：明

几年芹泮共翱翔，奉旨承恩返故乡。鹤发倚门欣具庆，荆华盈树喜联芳。尚原松菊存三径，乳水才华冠一邦。从此束书归旧隐，会将潜德播馨香。
送周生
作者：程通
朝代：明

把酒立离亭，柳色正青青。君逐衡阳雁，迢迢过洞庭。
送唐孟实还绩溪
作者：程通
朝代：明

冰霜严冬月在丑，客邸萧条独株守。掩卷暂向桥门行，忽然遇我平生友。掀髯一笑临风前，殷勤询问同携手。举杯聊慰别来思，夜雨西窗频话旧。况复遗我蒙山茶，亦欲报之乏琼玖。明朝送别龙江头，一首新诗一卮酒。来时密雪绽红梅，归路东风舞官柳。到家如见交游者，道我问讯今安否。
送夏佥宪
作者：程通
朝代：明

昔别在京国，今逢汉水湄。十年又相见，倏忽又别离。河山淑气转，桃李春风吹。抚景岂不乐，而与故交违。驱车向何许，还望东南驰。留君不可住，送君一凄其。寂寞羁旅中，殷勤劝一卮。分手无以赠，聊此凉薄辞。
送施旦归湖州
作者：程通
朝代：明

梅雨微腥风自南，留人樯燕语呢喃。几年馆下思归客，此日江头挂去帆。蓬岳峰联云朵朵，霅川水急石潺潺。高堂献寿称觞日，红藕花香袭苧衫。
送朱大使朝京回迎父往福建任所
作者：程通
朝代：明

三载官南闽，寸心恋北阙。玉佩朝龙颜，斑衣迎鹤发。山青云自閒，梅黄雨初歇。别后天一方，相思共明月。
送李志宁归省
作者：程通
朝代：明

孝子别成均，南归楚水滨。檐头缃帙旧，庭下綵衣新。去路江梅馥，来时禁柳青。都门频送客，我亦倍思亲。
送王大参
作者：程通
朝代：明

柳色绿堪把，桃华红未齐。君归江南去，芳草正萋萋。
送童正蒙归泾川省亲
作者：程通
朝代：明

携手话新别，殷勤酒一觥。云横亲舍远，风送客帆轻。锦轴题诗富，斑衣照眼明。升堂拜家庆，应足慰深情。
送舒侍御
作者：程通
朝代：明

东风收积雨，旭日丽江城。青丝系玉壶，送客上神京。春阳散淑气，高柳啼新莺。相携一杯酒，展此平生情。如何别我去，迢递尊王臣。征车随短剑，祖帐开长亭。当杯易为别，后时那可盟。回首客窗梦，关河共月明。
送解大绅
作者：程通
朝代：明

九重丹诏下徵贤，驿骑旋飞又著鞭。壮志先凌鹏海外，骊歌叠唱鹤祠前。声名振达云霄上，文彩光辉日月边。鹓鹭齐班荣宠渥，罗衣新惹御炉烟。
送赵子艺归侍
作者：程通
朝代：明

赵氏子艺孝且贤，读书胄监当青年。深念重闱垂鹤发，白云缥缈家三千。定省久疏旷，旦暮心悁悁。摅情达天子，优诏许言旋。临风把酒别师友，马首西向敲金鞭。归路梅花发清馥，到家桃李争春妍。上堂奉甘旨，綵衣舞？跹。椿萱照丹桂，斯乐何如焉。愿言奉欢有馀力，青灯黄卷尤精研。寸草春晖志已遂，好树勋业青云边。
送赵子艺归侍
作者：程通
朝代：明
体裁：古风

赵氏子艺孝且贤，读书胄监当青年。深念重闱垂鹤发，白云缥缈家三千。定省久疏旷，旦暮心悁悁。摅情达天子，优诏许言旋。临风把酒别师友，马首西向敲金鞭。归路梅花发清馥，到家桃李争春妍。上堂奉甘旨，綵衣舞�跹。椿萱照丹桂，斯乐何如焉。愿言奉欢有馀力，青灯黄卷尤精研。寸草春晖志已遂，好树勋业青云边。
送金别驾赴广州太守
作者：程通
朝代：明

早承飞檄觐宸旒，又拜麟符镇广州。清气远临蛮草地，文星光动海山楼。一鞭行马离京国，万姓知名迓郡侯。练带花屏山水郡，几多恩泽为君留。
送陈君还池州省亲
作者：程通
朝代：明

江亭攀绿柳，送子远归宁。檐上一诗轴，沙头双玉瓶。青衿辞上舍，綵服拜中庭。预约重来日，秋风桂子馨。
送项公回浙江祭祖·其一
作者：程通
朝代：明

河头杨柳青丝丝，临河送别攀柳枝。百官骑从密如雨，何异画工图画之。举鞭欲发向南去，极目天台渺何处。担头诗卷灿可观，铁网捲去珊瑚树。羡君富贵归故乡，衣锦白马春昼光。丈夫壮志有如此，忠孝两尽名斯扬。兹行不负平生愿，奚惜风霜经历遍。百年丘陇顿生辉，九族宗姻重会面。追忆离家六七年，归来松菊犹依然。何妨斗酒悦情话，掀髯一笑东风前。琼台双阙虽云好，未许优游直终老。祗恐王庭注目长，东书早上江南道。
送项公回浙江祭祖·其二
作者：程通
朝代：明

六载交情海样深，临溪那忍遽分襟。锦衣己遂还乡愿，白发愈坚报国心。晚日客停莺哈哈，东风官路马骎骎。囊中莫道无馀物，御墨文章价万金。
途中漫兴
作者：程通
朝代：明

手承丹诏出京华，惊见途中景物嘉。官柳翠于桥下水，野桃红胜日边霞。客怀己觉尘埃苦，王事宁辞道路赊。野老亦知天使至，旋呼童仆煮清茶。
锦谷程时杰休宁汪用和俱客辽东时杰之归也用和以墨梅相贻索予题赠
作者：程通
朝代：明

举世送行皆折柳，汪君独赠一枝梅。寄将春色江南去，更喜幽期梦里来。青眼故人归锦谷，缟衣仙子下瑶台。相逢欲识东风面，一度披图见一回。
随猎至沙河回途
作者：程通
朝代：明

西猎沙河曲，东归瀚海浔。冒寒真透骨，触景动关心。云树家山远，风尘旅思深。前邮如有酒，聊复罄囊金。
随驾幸教场
作者：程通
朝代：明

亚夫营畔柳青青，车驾时临演武亭。貔虎啸风生气燄，旌旗耀日赫威灵。弯弓疑挂半轮月，流矢如飞万点星。老我日陪仙仗侧，归来无事坐谈经。
雪狮
作者：程通
朝代：明

连朝飞雪满山城，堆琢谁为白泽形。牙爪有威身似玉，头颅无角眼如星。琼瑶冷浸熊罴惧，风雨寒凝虎豹惊。尽日庭除真可爱，不闻声吼若雷霆。
青山白雪
作者：程通
朝代：明

一夜严风透客窗，晓来六出遍穹苍。青山上下如银饰，绿树高低似粉妆。岭畔寒梅添素白，堤边嫩柳失妖黄。高人极目情无际，收入诗囊赋短章。
题存心堂
作者：程通
朝代：明

方寸之间本自然，尚期操守要精专。寻常莫放一毫地，咫尺应驰万里天。泰宇日閒云寂寂，灵台夜静月娟娟。堂前揭扁昭彝训，举目常如对圣贤。
题孙允刚饮水轩
作者：程通
朝代：明

智者惟乐水，乐之斯饮之。清贫自足乐，真味谁能知。江海归吾量，膏粱匪我思。孔颜今不作，千载竟何师。
题方宗义先生石友轩
作者：程通
朝代：明

交际谁非友，坚真孰似他。订盟知可久，修业赖相磨。怀玉为时重，颜苍阅岁多。朝花夕变色，于此却如何。
题汪宗哲绿猗轩
作者：程通
朝代：明

绕屋琅玕秀，翛然一径深。迥无尘俗气，独有岁寒心。夜雨箨龙长，春风彩凤吟。何时一相访，到此洗烦襟。
题白云丹室
作者：程通
朝代：明

白云丹室好修真，云与仙家本自亲。无意从龙施黑雨，有时骑鹤上青旻。只烧鼎内千年药，不著人间半点尘。何日相寻参宝诀，碧桃花下醉长春。
题石镜
作者：程通
朝代：明

表里空通一片明，不磨不拭自天成。半空壁立山川秀，万古光涵日月精。春暖野花装异态，夜寒山鬼泣真形。何当贡入归天府，纵使奸邪孰遁情。
题练溪閒居卷
作者：程通
朝代：明

银丝满鬓手扶藜，此日承恩隐练溪。倚槛漫观春浪激，杜门閒对晓云低。上林曾听娇莺啭，御苑空思匹马嘶。最有悠然真乐处，鸢飞鱼跃入新题。
题绿照亭和韵
作者：程通
朝代：明

绿照亭前景物都，向人何用说西湖。雨馀春树翠如染，云净晓山青可图。近水有窗先得月，凭阑无客不提壶。莫辞烂醉扶归去，王道于今似坦途。
题芮廉指挥望海图
作者：程通
朝代：明

公馀柴立最高巅，东望沧溟思惘然。父也何心贪捉月，子兮将恨抱终天。长鲸一去无消息，精卫高飞有岁年。此意画图图不尽，却烦歌咏为流传。
题黄克文先生竹溪图
作者：程通
朝代：明

秀色娟娟翡翠滋，溪边新长拂云枝。明年一日春雷动，正是飞腾变化时。
魏泽和前春风韵
作者：程通
朝代：明

春阳开运泰，一气蔼和风。远岫吹空翠，芳尘扬软红。动摇花影里，呼吸鸟声中。遍扫浮云净，晴晖正丽空。
鼓琴
作者：程通
朝代：明

风暖庭閒昼景沈，焚香默坐鼓瑶琴。七弦雅操胸中出，一曲琅然指下音。清韵别传仙客意，和声尽见古人心。子期去后今千载，流水高山何处寻。
会仙岩
作者：程銈
朝代：明
体裁：古风

武夷山头一片石，白云缈缈长如盖。武夷山下一曲水，青松蹇蹇长相对。水落石出天地宽，仙子群然日来会。云飞松老不见人，牧笛一声横牛背。
和文公九曲棹歌·其一
作者：程銈
朝代：明
体裁：七言绝句

海内名山此最灵，奇峰六六九溪清。武夷仙子今何在，林外翛翛笛数声。
和文公九曲棹歌·其三
作者：程銈
朝代：明
体裁：七言绝句

二曲嵯峨玉作峰，云鬟神女若为容。等閒一枕游仙梦，知落阳台第几重。
和文公九曲棹歌·其二
作者：程銈
朝代：明
体裁：七言绝句

一曲溪头齐放船，天光云影散平川。仙人鹤化无踪迹，碧涧苍屏空暮烟。
和文公九曲棹歌·其五
作者：程銈
朝代：明
体裁：七言绝句

八曲峰峦面面开，啼猿飞鹤两徘徊。溪山绝处谁能领，时有仙人驾鹤来。
和文公九曲棹歌·其四
作者：程銈
朝代：明
体裁：七言绝句

四曲凌霄升日岩，翠流空壁影毵毵。一声鸡唱千林晓，山色平分漾碧潭。
咏贫士
作者：程銈
朝代：明
体裁：古风

富贵荡人志，安得居蒿蓬。俯仰观鸢鱼，泼泼见化工。举世乐行义，动慕汉鲁龚。巢由与夷夔，隐显趋不同。君子素位行，何心计塞通。所遭有险易，此道长相从。
大王峰
作者：程銈
朝代：明
体裁：古风

我生赤松乡，遥想武夷迹。挂冠不出门，空负山水癖。卧听百鸟喧，吟对一溪碧。秋风忽乘兴，携儿谪居客。度岭入崇安，虚空闻铁笛。坐观天柱峰，半腰云气白。
寒栖馆
作者：程銈
朝代：明
体裁：五言绝句

徒闻仙侣柄，学之难为力。昼静山水深，寒藤挂空壁。
拟古
作者：程銈
朝代：明
体裁：古风

郁郁冈上松，盈盈堤畔柳。折柳赠君行，期与松同久。天涯有孤客，为我平生友。思之怆不欢，高歌对尊酒。百年能几时，别离徒自负。愿言强加餐，矢志酬高厚。令德亮可传，荣名竟何有。秋菊满荒台，九日花堪采。不采出门去，归来容色改。行乐当及时，桑田变沧海。衰鬓忽垂白，韶华岂相待。营营竟无成，日迫空嗟悔。
杂诗·其一
作者：程銈
朝代：明
体裁：古风

金乌出旸谷，白兔升东岭。两轮互往来，流光奔电景。时和天地交，气肃星河冷。寒暑倏代谢，昼夜短复永。嗜酒勿尽醉，顾形空负影。人生不行乐，隙驹徒驰骋。不观声利徒，扰扰胡能静。
杂诗·其三
作者：程銈
朝代：明
体裁：古风

浩然归旧隐，生计在农桑。如何忽云逝，虚堂委糟糠。静坐惨不欢，惄饥非乏粮。隆寒身不温，盛暑困骄阳。抚衣馀旧缕，对几一何伤。依依情靡及，盻盻天一方。徘徊终未释，聊以慰清觞。
杂诗·其二
作者：程銈
朝代：明
体裁：古风

岁月不我与，人事巧相迫。幽篁发新林，绿苗盈旧陌。两颊不长红，双鬓忽垂白。行行六帙馀，去去路恐窄。天地本逆旅，吾身真过客。但落形器中，终当返故宅。
杂诗·其五
作者：程銈
朝代：明
体裁：古风

郁郁古木茂，凄凄晓风凉。白云满岩壑，落月明屋梁。飞鸟恋旧林，游子思故乡。回首怜朝露，拂衣戒履霜。抱此百年虑，悠悠天共长。
杂诗·其四
作者：程銈
朝代：明
体裁：古风

辞荣理旧业，洵美非一端。松菊时抚之，星霜十五迁。舒眺东山岑，独酌西岭巅。采采紫芝英，逍遥适所餐。悲感寻归路，慷慨结前缘。谅哉有真乐，为和归来篇。
次丁柴桑
作者：程銈
朝代：明
体裁：四言诗

有客言迈，有客言止。达游明庭，隐卧蒿里。永保厥终，亦既淑始。筮仕棘林，驾言所由。于观于乐，知我心忧。心之忧矣，德誉孔休。位不媲德，去此何游。
次下噀田舍穫
作者：程銈
朝代：明
体裁：古风

閒居深树林，省敛北山隈。俯仰各有托，但愿副所怀。秋来望西成，四农庶和谐。家家易田畴，晨兴听鸣鸡。陇亩傍溪源，灌溉何萦回。年登闻饿殍，困踣啼且哀。入事常如此，天日何由开。所以沮溺辈，四体弗敢颓。亦有鹿门翁，守耕志不乖。尔农听吾言，妇子常安栖。
次九日閒居
作者：程銈
朝代：明
体裁：古风

东篱有佳菊，采采乐吾生。无酒斟以酌，对此空负名。逢时忽九日，天字清且明。花枝濯露色，雁鸿厉秋声。悠悠持物变，何以禦衰龄。恻恻当世士，有杯不得倾。委志谋声利，甘心慕轩荣。纵怀难强制，尘网易□情。安得从角里，鼎鼎丹砂成。